qundao/data-zh-poetry huggingface dataset:
水龙吟·春晚倚楼见海棠叶底馀花同谷林赋
作者：厉鹗
朝代：清

残春能几番风，猩云一朵藏深翠。嫣然最小，窥人阑角，怜伊睡起。羞见当时，天衣涴藓，宫鬟垂地。叹宣华旧色，鸟声啼尽，迟开处，伶俜矣。尚恐朱颜易老，倩蔷薇、殷勤钩袂。楼高十二，妆轻粉瘦，绡痕寄泪。雨雨风风，铃儿未掣，蜂儿先退。待解愁知道，前身记得，晚花流水。
水龙吟·漳兰
作者：厉鹗
朝代：清

海帆吹送琼姿，一番又拆秋前信。云衣袅袅，冰心的的，高情占尽。著意扶持，青瓷架小，素瓯茶嫩。向风亭水槛，炎光不到，搴香梦，今才准。可惜幽芳易近。有谁知、楚天閒恨。逢迎只许，灵均水佩，湘娥烟鬒。驿荔程遥，蛮花种杳，不堪重问。试山空、露下瑶琴，独按写、深林韵。
水龙吟·用丁宏庵韵
作者：厉鹗
朝代：清

客怀偏恨秋阴，故遮一半阑干影。蛬欺人独，鹊欺书滞，何曾惯听。叠叠吴云，迢迢楚水，悠悠醒枕。漫寻思那日，门前银浦，不抵似、关山永。凝立风帘露井。可能拌、参差簧冷。飘零愁发，萧条长铗，无言自领。楼月斜初，篝烟清后，旧家标韵。又新凉陡起，添衣时候，作西窗暝。
水龙吟·题吴东壁大洋泛月图
作者：厉鹗
朝代：清
体裁：词

凭谁画就沧溟，影连南极摇空碧。茫茫何在，云帆吹送，高秋今夕。蛇种城遥，鳀人国杳，水天无迹。正银涛上涌，冰丸倒射，应笑岸临风帻。为问乘槎此客。挹长庚、几经沦谪。一官寄耳，乾坤奇处，肯教轻掷。身到清虚，胸吞云梦，旧闻嫌窄。看蛮童起舞，澄辉零乱，泻莲花白。
水龙吟·题吴东壁大洋泛月图
作者：厉鹗
朝代：清

凭谁画就沧溟，影连南极摇空碧。茫茫何在，云帆吹送，高秋今夕。蛇种城遥，鳀人国杳，水天无迹。正银涛上涌，冰丸倒射，应笑岸临风帻。为问乘槎此客。挹长庚、几经沦谪。一官寄耳，乾坤奇处，肯教轻掷。身到清虚，胸呑云梦，旧闻嫌窄。看蛮童起舞，澄辉零乱，泻莲花白。
永兴寺二雪堂晓起看绿萼梅是冯具区先生手种
作者：厉鹗
朝代：清

幽人先鸟起，林涧正寂然。是时春空霁，山翠争便娟。的的花间雨，澹澹花上烟。烟雨为合离，花态亦变迁。祭酒昔游此，手种犹生前。傲兀根倚石，欹倒枝映泉。微馨委陈迹，高格同枯禅。儒官罢亦得，不废《招隐篇》。攀花久延伫，世已无其贤。
永兴寺二雪堂晓起看绿萼梅是冯具区先生手种
作者：厉鹗
朝代：清
体裁：古风

幽人先鸟起，林礀正寂然。是时春空霁，川翠争便娟。的的花閒雨，澹澹花上烟。烟雨为合离，花态亦变迁。祭酒昔游此，手种犹生前。傲兀根倚石，攲倒枝映泉。微馨委陈迹，高格同枯禅。儒官罢亦得，不废《招隐篇》。攀花久延伫，世巳无其贤。
永兴寺观绿萼梅
作者：厉鹗
朝代：清
体裁：古风

西溪风土我所爱，众香国里纷脩态。元章大叫梅花王，永兴二株乃前辈。朅来日晚佛屋深，竹翠岚阴交晻暧。无多落照上花梢，赏会令人增感槩。少年见此全盛时，盈亩空园被花碍。巡檐斛斛堆绿珠，染袂珊珊泼浓黛。一株忽受冰雪折，空腹髐然古根在。扶持不得山僧力，槎蘖仍抽冻蛟背。疏花数点生意回，倔强天教阅人代。海月多情魂为返，松风相呴寒先退。题诗苦忆东涧老，祭酒亲栽今岂再。隔溪横笛莫轻吹，一勺清泉向花酹。
永康怀古四首·其一
作者：厉鹗
朝代：清
体裁：古风

方技用前民，利在不诡俗。赵侯善越方，秘怪骇群瞩。梧鼎爨屋茅，张盖坐溪绿。徒婴贤令法，逸翮谢高躅。吾欲毁其祠，勿奏神弦曲。
永康怀古四首·其三
作者：厉鹗
朝代：清
体裁：古风

天宝观前松，峨峨三千年。一旦化为石，礧砢节目坚。匹如托剑解，识者唯神仙。赏此松石意，安得凌紫烟。
永康怀古四首·其二
作者：厉鹗
朝代：清
体裁：古风

穹龟大如笠，不随风雨飞。有人入山去，徒步担之归。缆船夜著岸，老桑灼祸机。以谂诸葛恪，物类感甚微。析薪使其烂，同尽知谁非。弘览既靡漏，保身宜不违。如何石子冈，芦苇为单衣。
永康怀古四首·其四
作者：厉鹗
朝代：清
体裁：古风

云岩高参云，巉绝无与偶。奇哉壑藏舟，不可负之走。舟尾如虿垂，巨钉坠谁取。野僧洗铁花，遂落孟兼手。治为剸犀刀，佩以期不朽。奈何非其人，异物或为咎。神锋忌太铦，藏用古来有。
永遇乐·戊戌闰中秋
作者：厉鹗
朝代：清

恨海填平，情天补就，月共秋驻。秋半偏双，月圆却再，减了閒风雨。井梧知信，又开一叶，罗荐较凉前度。想沈沈、青冥万里，此情此夜尤苦。殷勤露下，把杯重问，也算平生希遇。虬箭声添，鸾箫约爽，不少伤心处。干卿何事，清辉依旧，更按桂花新谱。便鸦啼、纹窗影转，忍教睡去。
汉铜雁足镫歌为半槎赋
作者：厉鹗
朝代：清

蒲阪首山青逶迤，黄帝鼎成龙胡垂。战且学仙事绝奇，茂陵刘郎始祝釐。流传奕叶敦书诗，犹崇祀典敞云楣。妍娥无姅夕侍祠，金釭如虹掺手携。望灵之来月出时，神光下属风帔帷。翩然而逝不可期，劳心悄兮煎蚖脂。阴精沙麓祚始衰，效祥安得斋房芝。后代蛤彩莹琼肌，不照绿绨方底儿。此镫行第人见之，细数瑶琴弹冰丝。铭字俨如沙画锥，内者啬夫椽丞令。年是竟宁嗟已竟，制器尚象古示儆。随阳有序亦天性，铜花涵碧秋水净。雅胜羊头与凤柄，夜凉可亲宜放郑。千年瓠史寄间评，君家自发短檠咏。
汉铜雁足镫歌为半槎赋
作者：厉鹗
朝代：清
体裁：古风

蒲阪首山青逶迤，黄帝鼎成龙胡垂。战且学仙事绝奇，茂陵刘郎始祝釐。流传奕叶敦书诗，犹崇祀典敞云楣。妍蛾无姅夕侍祠，金釭如虹掺手携。望灵之来月出时，神光下属风披帷。翩然而逝不可期，劳心悄兮煎蚖脂。阴精沙麓祚始衰，效祥安得斋房芝。后代蛤彩莹琼肌，不照绿绨方底儿。此镫行第人见之，细数瑶瑟弹冰丝。铭字俨如沙画锥，内者啬夫掾丞令。年是竟宁嗟巳竟，制器尚象古示儆。随阳有序亦天性，铜花涵碧秋水净。雅胜羊头与凤柄，夜凉可亲宜放郑。千年瓠史寄闲评，君家自发短檠咏。
汉铜龙虎鹿卢镫歌为敬身作
作者：厉鹗
朝代：清
体裁：古风

今年曾咏雁足镫，新诗传唱满广陵。归来江上访高士，又见一镫奇可称。镫似舟形本无足，亦非锭中堪置烛。偃则为盖仰为盂，盂乃有咮中有轴。鹿卢一转一惆怅，心在两京千载上。焚兰照影复何人，可怜漆炬迎幽圹。盂底镂文出良手，青雕素威分左右。铭衔三字宜子孙，子孙今日知谁某。庐江李氏昔得一，独少羲文片辞吉。江淹漫叹庶人镫，充庭艳帐何堪述。与君莫师无眼禅，顶礼白石莲花前。灯传无尽诗无尽，试与佳儿诵此篇。
汎湖归舟遇雨用前韵
作者：厉鹗
朝代：清
体裁：七言律诗

阴晴无定验朝霞，零落还因故友嗟。社燕来时初上冢，林鸠啼处各归家。山容正媚偏逢雨，酒价初高只为花。老向太平行乐地，一枝柔橹是生涯。
汎舟出东新关至皋亭看梅同周穆门杭堇浦梁蔎林丁龙泓吴瓯亭汪秀峰作
作者：厉鹗
朝代：清
体裁：古风

春山秀北郭，怅望情有馀。中藏万树梅，白云谁所锄。独往兴易尽，高唱孰起予。同舟五六人，皎若英琼琚。推篷认芳草，把卷沿清渠。斜阳才半岭，薄霭风四除。抚迹已成昔，言欢方在初。幽姿照水际，的的久离居。
汎舟河渚取道田閒寻梅花泉
作者：厉鹗
朝代：清
体裁：古风

清流一支泻，漏影明朝暾。行行数石发，舍舟在溪门。名泉如逸士，高寄梅花村。寓形本天趣，当得静者论。瑶席不盈尺，衍漾青丝蕴。觱沸素沤发，皎若飘英繁。徒供野人汲，弥思桑苧言。四山秀脉聚，万古阴机翻。慰我斛茗瘕，甘芳入瓶盆。潜分趵突沫，高寻玉井源。
汎舟河渚过曲水秋雪诸庵二首·其一
作者：厉鹗
朝代：清
体裁：七言绝句

芦锥几顷界为田，一曲溪流一曲烟。记取飞尘难到处，矮梅下系庳篷船。
汎舟河渚过曲水秋雪诸庵二首·其二
作者：厉鹗
朝代：清
体裁：七言绝句

经幢宛在水中央，春早浑疑水亦香。白发老僧无一事，斋馀分供与鱼王。
汎舟鉴湖四首·其一
作者：厉鹗
朝代：清
体裁：七言绝句

秋波渺渺碧无泥，云树参差望不齐。唤得乌篷新艇子，好山都在鉴湖西。
汎舟鉴湖四首·其三
作者：厉鹗
朝代：清
体裁：七言绝句

柳姑庙俯蓼花洲，独处无郎俗误愁。烟缕乍消渔市散，一峰临镜学梳头。
汎舟鉴湖四首·其二
作者：厉鹗
朝代：清
体裁：七言绝句

放翁宅外贺家庄，时有游船系柳桩。莫学三山但成只，阿侬最爱住湖双。
汎舟鉴湖四首·其四
作者：厉鹗
朝代：清
体裁：七言绝句

露冷红衣已卸香，镜心何处出新妆。菱歌未断西风起，八月凉于五月凉。
江上访金寿门出观颜鲁公麻姑山仙坛记米海岳颜鲁公祠堂碑拓本
作者：厉鹗
朝代：清
体裁：古风

云沙绕村南，小筑如鹿柴。埽地焚香人，相见一潇洒。论书近捃拾，勿事徵倒薤。侧闻麻姑坛，名迹兴先迈。馀发时垂腰，丹砂亦狡狯。有无海扬尘，故地今神界。堂堂小颜公，颇喜究奇怪。波澜缩遒丽，接侍记仙话。陶八碧霞丹，入咽若沆瀣。汝州死大节，竟等蛇蝉解。颠人述其事，穹碑字如虿。缅彼天宝季，艳煽金镜坏。二十四郡中，义士抱耿介。独抗阿荦山，声振哥舒败。晚令使贼庭，谗口足䫴齘。即云归罗浮，乘风固可快。灵均为水仙，理有说非诖。持此语故人，相顾发长喟。落落青瑶镌，当见百灵拜。坐深地炉灰，浩歌共决眦。
江行晓望
作者：厉鹗
朝代：清
体裁：古风

胶角远村鸡，江行俄已旦。推篷贪清景，凉露半天散。远洲信逶迤，尽处如玦断。连山耸苍翠，缘流竞秀粲。水际烟轻明，忽抺山之半。徐引青枫端，漫靡不知岸。阿那几幅帆，日华相凌乱。渔商互通语，来去乘汎澜。微微递遥钟，隐隐见樾馆。悟此趋向歧，层波媚独玩。
池上
作者：厉鹗
朝代：清
体裁：七言绝句

高柳初髡倚晚汀，几时来此补鱼经。昨宵知有稀疏雨，滴破一方青白萍。
汪为山亦赠予厌胜钱拓本文曰金玉满堂篆书面有双龙绕之上有柄作片云形大径二寸续装于册更为赋诗
作者：厉鹗
朝代：清
体裁：古风

金玉满堂语，见之老氏书。所贵在能守，盈缩相乘除。胃脯或连骑，舐痔乃得车。夤缘走权要，极意为佃渔。转瞬领军屋，锁涩集夔魖。得失郑人梦，此足发轩渠。钱环篆四字，字偃披薤如。善祝兼寓规，陈义难龃龉。片云枹廊外，山气郁不舒。日冠月有珥，阴嘼纷腾挐。水衡骇未睹，诗客何由储。纸劳脱轻影，一再结相于。故人意不浅，缅想创物初。不贪永为宝，无悔亦无誉。
汪巢林八分书歌
作者：厉鹗
朝代：清
体裁：古风

少陵论书得其真，曾云书贵瘦硬方通神。昌黎论书有深意，苦道羲之俗书趁姿媚。由来八法坏六书，二篆微茫竟谁嗣。八分元从二篆生，强被欧阳呼隶字。汉人近古无差讹，流传后代已不多。郭香察书久埋没，武梁画像今销磨。任城五碑虫蚀藓，泗水九刻龙腾梭。巢林居士老好事，典衣不惜穷蒐罗。手摹心追笔成冢，坐卧三日难同科。腕悬仍似蚕头篆，笔磔稍存隼尾波。只馀瘦硬乏姿媚，每受俗眼相讥诃。兴来为我书数幅，奴视唐朝韩择木。豪家屏障岂相宜，挂我翛翛竹閒屋。
汪秀峰自松江载书归招同人小集分韵
作者：厉鹗
朝代：清
体裁：七言律诗

雪压扁舟浪有棱，载来书重恐难胜。排联清兴惟同鹤，增长多闻似得朋。归洛旧传东野句，入杭新并蓼塘称。衔杯不独相忻赏，欲赁邻居剪烛誊。
汪积山招汎湖上观荷分得于字
作者：厉鹗
朝代：清
体裁：古风

妙友閒何阔，相期逃暑途。涤瓷作茶会，刺船映菰蒲。各各脱藤帽，一笑欢莫逾。群峰正清晓，云影移浮图。趁此万斛凉，摇入碧玉壶。舟人颇解事，为择最胜区。虚亭架水中，水花下开敷。倚阑当花上，圆叶交撑扶。却羡双蜻蜓，翾飞抱黄须。纵目浦树密，倾耳村蝉孤。诸公惜永日，回桡穿里湖。里湖花更多，十里无处无。中央通延缘，鱼翠时相呼。忽惊山倒浸，花底烟平铺。安得山雨来，眔绿争跳珠。远香送清苦，悟赏知非殊。僧榻借偃仰，高唱纷喁于。毋为待西风，空令芳意徂。
汪西颢招集湖舫分赋
作者：厉鹗
朝代：清
体裁：七言律诗

此日春寒扑面浓，柳丝犹未试丰茸。鸥凫不动偎前浦，烟雪相和画数峰。久别诗成新雅集，乍来船问旧游踪。郭家车子斜阳外，似惜芳菲特地逢。
汪青渠营土桥精舍去予居二里许雪中过之不值题壁二首·其一
作者：厉鹗
朝代：清
体裁：五言律诗

近得林中侣，堪为雪里行。玉川双破屋，东郭两先生。积素微封径，寒云半入城。白鸥吾与汝，一笑眼俱明。
汪青渠营土桥精舍去予居二里许雪中过之不值题壁二首·其二
作者：厉鹗
朝代：清
体裁：五言律诗

竟日空亭坐，迟君开板扉。幽禽啄冻雪，风竹发清机。孤趣忽自悦，远言相与违。昔人翻兴尽，容易剡中归。
汪青渠送砑光笺
作者：厉鹗
朝代：清
体裁：古风

萧然注毗昙，长物亦何有。夜吟蹋壁卧，朝吟但袖手。故人造云蓝，辄遣五十枚。莹然女儿肤，心目为之开。一笑磨乌丸，欲试复惆怅。剡藤遭天阏，此语定非妄。既无连绵书，亦无播掿词。时展白萍文，报君长相思。
汶涨
作者：厉鹗
朝代：清
体裁：五言律诗

五汶一宵发，遥从泰岱东。灌河声挟雨，入闸势分谼。舟楫今朝活，囊钱两月空。苍茫云雾外，何处答神功。
沁园春
作者：厉鹗
朝代：清

天上归来，司命醉馀，家人合迎。讶蒙庄书幻，神原号髻，诺皋志怪，童亦名铏。难觅黄羊，只斟绿蚁，小市箫声唤买饧。寒宵尽，早踞觚语好，黔突春生。瓣香脉脉通灵。诉口腹寻常累不轻。叹火需朋举，常如僧饭，釜非嫂轑，那羡侯鲭。避炀何人，先炊有典，一饱无求掩竹扃。吾侪事，向山空岁晚，稍理遗经。安稳閒房，仗尔平生，寝兴载司。记窗横窥月，情柔似水，屏遮听雨，鬓改成丝。金尽低颜，玉存暖老，渐近横陈嚼蜡时。吾衰矣，但摸棱不管，趺坐偏宜。一杯酌尔休辞。想此夕殷勤也合知。笑放怀物外，年年梦蝶，求官何处，日日支龟。早起虽慵，春来更健，睡法希夷好护持。宁须羡，设沈香八尺，花下频移。
沁园春·其一
作者：厉鹗
朝代：清

天上归来，司命醉馀，家人合迎。讶蒙庄书幻，神原号髻，诺皋志怪，童亦名铏。难觅黄羊，只斟绿蚁，小市箫声唤买饧。寒宵尽，早踞觚语好，黔突春生。瓣香脉脉通灵。诉口腹寻常累不轻。叹火需朋举，常如僧饭，釜非嫂轑，那羡侯鲭。避炀何人，先炊有典，一饱无求掩竹扃。吾侪事，向山空岁晚，稍理遗经。
沁园春·其一
作者：厉鹗
朝代：清
体裁：词

天上归来，司命醉馀，家人合迎。讶蒙庄书幻，神原号髻，诺皋志怪，童亦名铏。难觅黄羊，祇斟绿蚁，小市箫声唤买饧。寒宵尽，早踞觚语好，黔突春生。瓣香脉脉通灵。诉口腹寻常累不轻。叹火需朋举，常如僧饭，釜非嫂轑，那羡侯鲭。避炀何人，先炊有典，一饱无求掩竹扃。吾侪事，向山空岁晚，稍理遗经。
沁园春·其二
作者：厉鹗
朝代：清

安稳閒房，仗尔平生，寝兴载司。记窗横窥月，情柔似水，屏遮听雨，鬓改成丝。金尽低颜，玉存暖老，渐近横陈嚼蜡时。吾衰矣，但摸棱不管，趺坐偏宜。一杯酌尔休辞。想此夕殷勤也合知。笑放怀物外，年年梦蝶，求官何处，日日支龟。早起虽慵，春来更健，睡法希夷好护持。宁须羡，设沈香八尺，花下频移。
沁园春·声
作者：厉鹗
朝代：清

隔院飞来，巧啭如簧，初闻可怜。正金经学诵，生成柔软，珠歌教唱，分外清圆。花下泠泠，帘中呖呖，小玉频呼密意传。吟郎句，惯临流对月，韵更悠然。道将双字联翩。比相见春风一笑嫣。记靧桃幽思，咒馀茸舌，折杨离恨，噎在香咽。细语欢浓，娇啼梦浅，时送吹兰到耳边。关情甚，听莺雏燕乳，仍是笄年。
沁园春·影
作者：厉鹗
朝代：清

赋就閒情，愿逐娉婷，朝朝整随。恰花阴行过，费他回顾，柳丝遮住，暂尔相离。悄照春波，偷窥晓镜，只道无双更有伊。研丹粉，爱自描活脱，小样崔徽。何妨坐起轻携。怪几度抛人欲睡时。又低鬟月底，问来不语，凝眸灯下，抱处如痴。蹴鞠幽坊，秋千旧径，看未分明捉搦迟。重逢后，羡香肩斜倚，共映屏帏。
沁园春·心
作者：厉鹗
朝代：清

一寸通犀，脉脉难窥，含无限情。记针才棘刺，捧时尤媚，镇馀银液，扪罢偏惊。小恰容怜，芳能飏恨，莫近弹棋最不平。罗襟掩，叹几曾灰尽，半为琴声。覆莲状未分明。爱慧性玲珑在目成。乍欢娱著处，怦如危柱，别离催就，乱若悬旌。门里轻挑，秋来暗合，閒闷閒愁特地生。花前见，算除非换得，方表深盟。
沁园春·腕
作者：厉鹗
朝代：清

十二楼高，隐约轻云，全遮玉容。正帘衣半卷，斜支雪藕，香罗一握，乍敛春葱。肤薄微揎，节圆渐露，独倚霞腮想像中。凉侵处，有退红衫袖，浅护西风。欠伸在画屏东。见背后凝酥两欲融。更朱绳力怯，秋千齐挽，彩丝痕紧，端午深笼。对脉慵抬，伤心小扼，笑学簪花运未工。新来瘦，问那人知不，跳脱旋松。
沁园春·腕
作者：厉鹗
朝代：清
体裁：词

十二楼高，隐约轻云，全遮玉容。正帘衣半卷，斜支雪藕，香罗一握，乍敛春葱。肤薄微揎，节圆渐露，独倚霞腮想像中。凉侵处，有退红衫袖，浅护西风。欠伸在画屏东。见背后凝酥两欲融。更朱绳力怯，秋千齐挽，綵丝痕紧，端午深笼。对脉慵抬，伤心小扼，笑学簪花运未工。新来瘦，问那人知不，跳脱旋松。
沈侍御椒园于任城南池创建杜少陵祠徵诗纪事
作者：厉鹗
朝代：清
体裁：七言律诗

少陵游处剩空池，杰构任城始有祠。栗主应从许簿祀，酒楼合配沈光碑。绣衣风雅千年续，饭颗忠贞异代师。待我重来访陈迹，蒲荒菱熟荐深卮。
沈大匡先生华山草堂
作者：厉鹗
朝代：清
体裁：五言律诗

心迹竟沈沦，空山閟古春。亭留唐野史，名在宋逋臣。破壁全题字，双松一作薪。惟应千载上，愧杀瘦腰人。
沈大匡先生华山草堂
作者：厉鹗
朝代：清

心迹竟沈沦，空山閟古春。亭留唐野史，名在宋逋臣。破壁全题字，双松一作薪。惟应千载上，愧煞瘦腰人。
沈家塘舟中望皋亭作
作者：厉鹗
朝代：清
体裁：古风

饱闻皋亭幽，梅花若香海。弥年扁舟意，故人肯相待。况多古来迹，出郭兴已倍。密竹沈崧家，长川伯颜垒。萧散且同群，兴亡渺千载。纷吾愁霢霂，旭影一峰在。顷之风褰霁，好事烦真宰。鸟下翠微明，林开宿云改。去作咏花人，庶无后时悔。
沈椒园待御寄和移居诗用韵奉答四首·其一
作者：厉鹗
朝代：清
体裁：七言律诗

当年挹袂早春馀，曾访皋园水竹居。伫听归鸿过别馆，闲随芳草绕通渠。赠予朱老枕中秘，却返白牛泾上庐。从此浮踪忽南北，恭闻尺一起樵渔。
沈椒园待御寄和移居诗用韵奉答四首·其三
作者：厉鹗
朝代：清
体裁：七言律诗

传来佳句字攲斜，诗室东阳尽意誇。药树班行依晓日，茶厅滋味汎轻花。几人动色观封事，四韵搴香压作家。应是本师查长老，令严壁垒寂无哗。
沈椒园待御寄和移居诗用韵奉答四首·其二
作者：厉鹗
朝代：清
体裁：七言律诗

长安秋述欲华颠，回首群公尽列仙。八月星河虚卖卜，三山风浪枉乘船。修门又是携书别，东郭堪容抱瓮眠。自向锄瓜问消息，不须篱落望飞钱。
沈椒园待御寄和移居诗用韵奉答四首·其四
作者：厉鹗
朝代：清
体裁：七言律诗

书题辽阔念相闻，隔岁方酬子墨勋。卧上下床豪气在，住东西屋古人云。梅花溪月萦清梦，白鹭汀舟有故群。直待许身公事毕，数椽渔舍与君分。
沈石田合子会词真迹次韵
作者：厉鹗
朝代：清
体裁：古风

南渡荒王嗟鼎沸，一夕青燐生大内。旧院楼台化菜畦，渡头无复桃根妹。承平乐事百味盛，春宵角胜张长檠。言情不用比红句，纪事能工倚翠生。铁面讥诃亦时有，我譬解酲当以酒。可怜瘦硬相城书，却写柔词传士友。平章风月秦淮风，小轴归君箧衍中。冰凘生砚霜侵户，道眼澄观本无住。
沈襄敏公东凉山别墅晚眺
作者：厉鹗
朝代：清
体裁：古风

中田一拳碧，落景凄百卉。亭馆野僧居，陊剥今馀几。废池浴独鹤，乱藤啸山鬼。堂堂太傅公，平蛮功最伟。云霄史臣笔，风雨群小诽。至今行乐地，草木众犹韪。相携到来孙，清论翩有斐。晚风吹渔歌，秋入西塞尾。
沈醉东风二首 其一 春日西湖
作者：厉鹗
朝代：清
体裁：曲

谒东阁，平生未肯。典西湖，此事休云。约酒朋，探芳信。卖饧天，柳娇花嫩。老作承平快活人，看镜里、春山似哂元刘致中醉中天自注云宋谚有典卖西湖之语台谏谓之卖了西湖既卖则不可复省院谓之典了西湖犹可赎也无官守无言责此古人所以轻视轩冕欤。
沈醉东风二首 其二 红桥水亭看荷
作者：厉鹗
朝代：清
体裁：曲

移舫子，云阴半掩。倒阑干，鱼影深潜。池分九曲凉，花比重湖艳。看娉婷，不隔湘帘。疏雨催诗意未忺，但叶上声来数点。
沙河
作者：厉鹗
朝代：清
体裁：七言绝句

澄明日影射鱼罩，淡冶风光上鸭陂。齐浸篱根三尺水，小桃正是试花时。
沧州
作者：厉鹗
朝代：清
体裁：七言律诗

蜿蜿高城四面通，遥看飞鸟没长空。缘堤槐柳清风外，比屋鱼盐落日中。汉室望仙徒自苦，唐家横海为谁雄。阅人只有沧波急，倚棹无言尽向东。
河渚探梅同南漪旭瞻莳庭笠人作五首 其一 千斤池
作者：厉鹗
朝代：清
体裁：五言律诗

遥指秦亭翠，舟轻纵所如。风流非踏土，浩荡想观鱼。芳草生遗庙，寒梅笑废墟。侯芭能载酒，幽兴未全疏。
河渚探梅同南漪旭瞻莳庭笠人作五首 其三 晓过曲水庵
作者：厉鹗
朝代：清
体裁：五言律诗

水北与花南，精庐近可探。渔舟出清旭，邻磬接空潭。坏榜犹存字，晴山渐有岚。檐梅亚红雪，幸得供瞿昙。
河渚探梅同南漪旭瞻莳庭笠人作五首 其二 宿芦庵
作者：厉鹗
朝代：清
体裁：五言律诗

投止芦中宿，前山澹夕阴。春风花渚响，夜火佛堂深。饥獭窥禅定，惊乌助客吟。何人偏早起，床下有挐音。
河渚探梅同南漪旭瞻莳庭笠人作五首 其五 月夜汎舟至西溪山庄
作者：厉鹗
朝代：清
体裁：五言律诗

溪流凡几曲，曲曲月随船。别浦春寒浅，名园夜色偏。鸟惊千树雪，人语数峰烟。不待参横后，临行一惘然。
河渚探梅同南漪旭瞻莳庭笠人作五首 其四 秋雪庵赠与耆上人
作者：厉鹗
朝代：清
体裁：五言律诗

老僧年八十，自小住汀洲。与客谈秋水，开窗照白头。五年花事改，四壁藓痕留。太息南湖废，空门亦隐忧。
河閒怀古
作者：厉鹗
朝代：清
体裁：七言律诗

瀛海盘回地势雄，古情客思共无穷。钱工数处囊偏涩，钩欲藏时酒易空。三日开年歌吹寂，一城飞辙往来通。独怜大雅今销歇，谁向苔花问故宫。
油坊梨
作者：厉鹗
朝代：清
体裁：古风

北果品最繁，堆盘媚南客。蒲桃僧眼青，蘋婆佛唇赤。枣皱扑满筐，栗小剖盈石。此皆待露霜，急就未尽释。船过下油坊，燕齐接咫尺。沙村树累累，梨熟号秋白。斜阳射林黄，登岸观小摘。幽禽啄易损，芒蝎穿不惜。数钱致连颗，入手双复只。香清先破鼻，肤脆待冰嗌。老夫苦胏气，得此润关鬲。篙师利贩鬻，包裹动千百。区区饤坐须，关吏愁横索。一笑聊朵颐，无劳远怀核。
泊垂虹桥谒三高祠叠前韵寄陈楞山
作者：厉鹗
朝代：清
体裁：古风

吴淞洵可居，烟水古所积。王郎臞庵诗，佳处肯买宅。桥縆玉螮蝀，渔樵见行迹。篙师颇解事，万景入驱役。落手钓雪滩，凫阵际波白。苍茫远帆归，天影与宽窄。兴豪惊吴儿，阑干有时拍。荒祠最庳隘，苔甃碣已坼。移置谅匪艰，谂此后来客。酌水酹三高，雨卧夜船笛。
泊龙潭联句
作者：厉鹗
朝代：清
体裁：古风

渡江已一舍，入港逢三叉。树隐塔突兀，帆转山谽谺。鹭影过秋水，鸡声隔芦花。斜阳半峰色，小泊依人家。
法云寺银杏诗
作者：厉鹗
朝代：清
体裁：七言律诗

不见龙鳞近佛香，犹存鸭脚覆僧廊。十围空洞潜魈魅，双干生枯饱雪霜。影小吴王曾緤马，凉多吉甫定移床。孤根已是千年后，怊怅无人比召棠。
法华山下诣太虚上人云栖别室
作者：厉鹗
朝代：清
体裁：古风

闲门向深山，山翠莽回互。上人龙眠秀，萧然挂巾屦。自言少年时，几为世网误。辞家二纪馀，空有捐万虑。见客久杜口，契我若雅素。不随云出溪，惟学藤倚树。如闻竹林僧，复论岩壑趣。后期指庭梅，裴回不能去。
泰安道中望岳作歌
作者：厉鹗
朝代：清
体裁：古风

平生五岳愿未从，真形突兀蟠心胸。东游齐鲁首瞻岱，百里远见岚光浓。半天明灭千芙蓉，群山如水皆朝宗。盘车五汶豁双目，元气回薄开春容。青帝所宅神秀钟，富媪孕碧攒诸峰。位当出震德在木，天乔万状敷葱茏。尊如端冕秉璧琮，严如闟戟羽葆重。阴阳阖辟百灵集，鱼雅想见乘苍龙。荒荒辇路人不逢，一枝安得扶瘦筇。堆梨散枣无觅处，白云犹护秦时松。维神惠泽沾三农，只今苦旱方穷冬。献岁二麦望成熟，玉戏快雪除灾凶。我来欲访安期踪，八渟海外洪涛舂。天之五岳有东岳，矫首遥眄心怔忪。征途鞭影何匆匆，孤烟一抹归鸟冲。不知气象尔何物，但听木末敲疏钟。
洗心亭看竹
作者：厉鹗
朝代：清
体裁：七言绝句

遮檐万玉翠森森，回合空潭倒影深。若似此君何用洗，多生无垢亦无心。
津门查莲坡和予移居诗四首远寄次韵奉酬·其一
作者：厉鹗
朝代：清
体裁：七言律诗

风烟迢递两乡馀，远道何由接起居。寄讯但凭双鲤腹，将诗好敌百车渠。宵来半面通清梦，海内词人问敝庐。强比成都一区宅，那知身拟老为渔。
津门查莲坡和予移居诗四首远寄次韵奉酬·其三
作者：厉鹗
朝代：清
体裁：七言律诗

我住城东小径斜，知君也入昔游誇。当时失把林中臂，幻境如飘席上花。变姓不随齐范蠡，旧人谁是鲁朱家。新来见说耽禅味，手写楞严浣俗哗。
津门查莲坡和予移居诗四首远寄次韵奉酬·其二
作者：厉鹗
朝代：清
体裁：七言律诗

神妙秋毫欲到颠，水西庄畔有吟仙。襟题柯古初编集，琴访成连剩刺船。丁字沽分帆历乱，角飞城对草芊眠。讨春冲冻相思句，传唱江南直万钱。
津门查莲坡和予移居诗四首远寄次韵奉酬·其四
作者：厉鹗
朝代：清
体裁：七言律诗

扰扰轮蹄已习闻，达人自著百年勋。飞觞坐上知无数，拜爵田閒不复云。骤雨新荷催度曲，青天明月惜同群。为君倾尽金壶汁，他日蛮笺更待分。
洪曲溪延清斋雅集分题得炙砚炉
作者：厉鹗
朝代：清
体裁：七言律诗

一夜陶泓有冻泉，故教移置煖炉边。清霜古怨辞宫瓦，茅屋春风梦石田。勋策华林非跃冶，句回枯木不离禅。先生笑著寒斋谱，休比矮桑磨欲穿。
洪熙古刺水歌同全谢山作
作者：厉鹗
朝代：清

哀牢九隆汉所开，唐代六诏争喧豗。玉斧画河段氏立，阿？殉节梁王摧。濠梁真人设郡县，炎徼西南俱革面。分司古刺始羁縻，贡琛莽怕旋来见。取宝船回恤远夷，万方辐辏仁宗时。此香不减芬陀味，此水应超苏合池。甲煎百和花盈缶，六一泥封篝火后。班衣染麝锯耳酋，珠络挈瓶马郎妇。熬成细字镌青铜，进入春风生六宫。一洒罗衣长不灭，氤氲愿与君恩终。可怜债帅如香尉，购得朱门媚权贵。分宜遗臭塞两仪，当时直压龙涎气。枕顶余芳世庙修，御衣小炷纯皇留。南都谱记春桥顾，勋戚方传恭顺侯。华胥旧事无人识，流落江南并江北。金仙铅泪一函中，梦破香销弹不得。
洪熙古刺水歌同全谢山作
作者：厉鹗
朝代：清
体裁：古风

哀牢九隆汉所开，唐代六诏争喧豗。玉斧画河段氏立，阿𧞔殉节梁王摧。濠梁真人设郡县，炎徼西南俱革面。分司古刺始羁縻，贡琛莽怕旋来见。取宝船回恤远夷，万方辐辏仁宗时。此香不减芬陀味，此水应超苏合池。甲煎百和花盈缶，六一泥封篝火后。斑衣染麝鐻耳酋，珠络挈瓶马郎妇。熬成细字镌青铜，进入春风生六宫。一洒罗衣长不灭，氤氲愿与君恩终。可怜债帅如香尉，购得朱门媚权贵。分宜遗臭塞两仪，当时压倒龙涎气。枕顶馀芳世庙修，御衣小炷纯皇留。南都谱记春桥顾，勋戚方传恭顺侯。华胥旧事无人识，流落江南并江北。金仙铅泪一函中，梦破香销弹不得。
洪襄惠公园中峰石歌
作者：厉鹗
朝代：清
体裁：古风

苔梯不埽狐狸迹，崩云上压三十尺。东风一夜闻履綦，横出残梅点明婳。当日园开迎贵婿，大凿春池照珠翠。咸宁侯印竟堕地，七儿争妍犹拥髻。金闺妖血无人见，塞上燕支洗罗荐。二百年来如抹电，苍石无言泪如霰。
浣溪沙
作者：厉鹗
朝代：清

数到湘琴未满弦，春残过了摘樱天。芳时卯饮最思眠。八字眉痕刚半画，二分月影恰重圆。第三桥外见飞仙。
浣溪沙·乙卯冬日同抱朴载酒过湖酹耕民殡宫作
作者：厉鹗
朝代：清

一棹迎霜拂晓开，非关乘兴访疏梅。断云叫彻玉龙哀。鸡酒有情应恋此，湖山如梦可重来。陇泉幽咽语初回。
浣溪沙·奔牛道中初晴
作者：厉鹗
朝代：清

莎雨前宵打布帆，柳花今日扑征衫。催春杜宇怨春酣。天有心情云破碧，风无气力水捼蓝。销魂时节在江南。
浣溪纱
作者：厉鹗
朝代：清

磬折春波吹婢鱼，粉塘烟竹迥萧疏。此中堪注水经无。兰语脆疑莺谷近，柳情慵觉燕帘孤。晚风休减玉肌肤。
浮山禹庙观山海经塑像三十韵
作者：厉鹗
朝代：清

淮海皆平壤，隆然片石支。中央居混沌，明德镇阽危。不共罗山合，还同息壤遗。媪神唐日观，江水汉家祠。永永尊文命，汤汤罢怨咨。霉形犹带瘦，高栋反如卑。柏翳承虚寝，狂章待玉墀。风云生恍惚，土木出恢奇。忆昔鸿荒远，宁安妇子熙。神奸浑不辨，人兽互相欺。枯步穷乾粤，方祇骇地维。蛇操何蚴蟉，鳌抃更躨跜。林出刑天舞，岩藏贰负尸。应龙飞有翼，精卫溺堪悲。博物推中垒，传芭望少姨。儿坪终古诧，母石至今垂。经可百虫证，功堪四载追。解裳嗤适裸，铸鼎讶逢魑。定括河图象，徒闻太史疑。规摹非近事，指点立多时。六月当初降，千村走祷祈。笙镛应间作，巫觋尚讴思。瓜蔓前年决，鱼头万室为。空纡谒者策，屡费大农资。呵壁吾将问，搴茭且补痍。牙须雄此辈，秘怪孰攸司。落照明低塔，寒飙响女陴。惠之前有塑，靖节后无诗。沃野居难卜，丹丘到未迟。如听赤绦使，历历话幽姿。
浮山禹庙观山海经塑像三十韵
作者：厉鹗
朝代：清
体裁：五言排律

淮海皆平壤，隆然片石支。中央居混沌，明德镇阽危。不共罗山合，还同息壤遗。媪神唐日观，江水汉家祠。永永尊文命，汤汤罢怨咨。黴形犹带瘦，高栋反如卑。柏翳承虚寝，狂章侍玉墀。风云生恍惚，土木出恢奇。忆昔鸿荒远，宁安妇子熙。神奸浑不辨，人兽互相欺。枯步穷乾奥，方祇骇地维。蛇操何蚴蟉，鳌抃更躨跜。林出刑天舞，岩藏贰负尸。应龙飞有翼，精卫溺堪悲。博物推中垒，传芭望少姨。儿坪终古诧，母石至今垂。经可百虫證，功堪四载追。解裳嗤适裸，铸鼎讶逢魑。定括河图象，徒闻太史疑。规摹非近事，指点立多时。六月当初降，千村走祷祈。笙镛应閒作，巫觋尚讴思。瓜蔓前年决，鱼头万室为。空纡谒者策，屡费大农资。呵壁吾将问，搴茭且补痍。牙须雄此辈，秘怪孰攸司。落照明低塔，寒飙响女陴。惠之前有塑，靖节后无诗。沃野居难卜，丹丘到未迟。如听赤绦使，历历话幽姿。
海岳庵
作者：厉鹗
朝代：清
体裁：七言律诗

米老风流绝代无，一庵零落近僧厨。频经甲子留京口，仍见寅哥列坐隅。卦影人閒求古像，研山壁上勒新图。奇颠那复拘常格，佳句还堪压万夫。
海烈妇祠迎送神曲二首·其一
作者：厉鹗
朝代：清
体裁：古风

抚湘瑟，荐江蓠。灵望夫，其来迟。夫愚弱，疑可饵。矢从夫，靡有贰。夫来迟，逢獝狂。纫上服，连下裳。系朱丝，犹在领。号于帝，已得请。乘白凤，游清都。下鉴观，芬椒涂。灵安坐，士女愉。
海烈妇祠迎送神曲二首·其二
作者：厉鹗
朝代：清
体裁：古风

酌明水，灵少留。灵怀土，我心忧。逐云龙，无处所。悬水村，灵乃下。乘桂舟，西蠡河。灵不留，涕滂沱。
淮城使风暮抵扬州
作者：厉鹗
朝代：清
体裁：七言绝句

西风作意送行舟，帆饱清淮碧玉流。三百里程消一日，芦花吹雪到邗沟。
淮城写望
作者：厉鹗
朝代：清
体裁：五言律诗

旅泊孤城外，长淮入望劳。天形倚盖远，水势筑垣高。快雨鸣葭屋，凉风透苧袍。重过枚叔里，萧瑟感颠毛。
清平乐
作者：厉鹗
朝代：清

风梭织雨，萍叶篱根聚。水满兰桡应断渡，昨夜梦魂来去。春衫起样休宽，偷描一一轻鸾。将息酿花天气，凭他料理馀寒。
清平乐·元夕悼亡姬
作者：厉鹗
朝代：清
体裁：词

春衫泪浣。谁问春寒浅。依旧去年正月半。锦瑟华年未满。重来径曲苔荒。一屏梅影凄凉。疑在小楼前后，不知何处迷藏。
清平乐·元夕悼亡姬
作者：厉鹗
朝代：清

清衫泪浣。谁问春寒浅。依旧去年正月半。锦瑟华年未满。重来径曲苔荒。一屏梅影凄凉。疑在小楼前后，不知何处迷藏。
清平乐·春游士女图
作者：厉鹗
朝代：清

胶鬟新拭，正是停针日。小扇扑馀无气力，风里杨花吹急。销凝石畔兜鞋，不如偎暖苍苔。欲就浓香一梦，翩翩胡蝶飞来。
清平乐·题饮谷说剑图
作者：厉鹗
朝代：清

仙源风雅，不恨知音寡。艇子采香归去也，袖有骊珠无价。天涯共话秋窗，吹箫载酒何妨。莫把吴钩再看，灯前化作柔肠。
清平山精舍纳凉
作者：厉鹗
朝代：清
体裁：五言律诗

崖上缘修竹，城南界小天。几人来亦偶，六月兴尤偏。江远平看鸟，窗虚俯听蝉。清风惜不得，借与客堂眠。
清明后一日同大宗敬身西颢圣几游城东顾氏庄
作者：厉鹗
朝代：清
体裁：五言律诗

节去有馀兴，行吟不自料。汀花烟色旧，墓草酒痕消。蚕理今时始，茶香见客邀。回头迷万绿，何处认溪桥。
清明后一日鲁秋塍招同顾丈月田许初观看花山中分韵
作者：厉鹗
朝代：清
体裁：古风

城南约在许再攀，风磴直上矾头山。故人喜作此山主，看花不用开门𣟴。缘坡蜿蜿得细路，长红小白争妖娴。玉壶台边富奇石，一花一石相回环。花梢湖影展晓镜，诸峰浮渲梳新鬟。风光如此可不饮，酒脯更破先生悭。兴酣花下或成梦，梦作胡蝶飞翩翾。我辈幸无世网缚，豪气岂受名流谩。笑看修竹有弹事，合羡野鹭多清闲。芳时晴景古难得，处处拜埽呈膏糫。只愁明日风雨骤，碧翁善幻如黎靬。吴笺襞就字草草，醉语请君方便删。
清明日出东郊至江上
作者：厉鹗
朝代：清
体裁：七言绝句

江上人家绿满林，残花无处避蹄涔。清明时节孤帆雨，想见天涯倦客心。
清明日城东顾氏庄看花分得耕字
作者：厉鹗
朝代：清
体裁：七言律诗

惜春连日出重城，拣取花多任意行。娅姹临波摇客钓，迷离并冢照农耕。活东聚处芹争长，谢豹啼时笋尽生。将到薄游还小住，他乡闷过几清明。
清明日宗阳宫浴
作者：厉鹗
朝代：清
体裁：古风

昨雨今已霁，朝旭开人眉。不知此何日，檐柳青垂枝。徐步叩蕊宫，消摇忘所为。道人悯尘垢，俾我洒濯之。宛颈上善水，如凫拍涟漪。宿滞散百脉，馀润融三池。起咏内景经，胜食斋房芝。风篁拂苔石，肃肃灵箫吹。被发游物初，老子吾其师。
清明日过朱姬湖上权厝
作者：厉鹗
朝代：清
体裁：五言律诗

怕近城南路，扁舟又暂停。落花知别恨，荒草酹幽灵。往迹六如偈，缠哀百悔经。瑶情兼玉色，为待拾遗铭。
清江引十一首 其一 苏堤春晓
作者：厉鹗
朝代：清
体裁：曲

谁家总宜船玩景。落月长堤映。柳烟舒翠屏，花露揩明镜。西施帐中春梦醒。
清江引十一首 其七 三潭印月
作者：厉鹗
朝代：清
体裁：曲

鱼王国中看月上。三塔遥相望。浮珠白一丸，沈璧寒千丈。夜深老禅心一样。
清江引十一首 其三 柳浪闻莺
作者：厉鹗
朝代：清
体裁：曲

小莺掷梭风柳靡。翠线波痕细。双柑酒便携，两豆尘休闭。百单八声春去矣。
清江引十一首 其九 南屏晚钟
作者：厉鹗
朝代：清
体裁：曲

鲸铿一声山鸟骇。响彻青松外。云遮五百閒，月上三千界。归舟几听头渐白。
清江引十一首 其二 花港观渔
作者：厉鹗
朝代：清
体裁：曲

东风倚阑花似雪。小汊分鳞鬣。鱼将花吐吞，花逐鱼明灭。人生不如鱼乐也。
清江引十一首 其五 两峰插云
作者：厉鹗
朝代：清
体裁：曲

南北两高青对耸。气湿云飞动。牛头缥渺齐，马耳冥濛共。僧归雨来龙瀃涌。
清江引十一首 其八 雷峰夕照
作者：厉鹗
朝代：清
体裁：曲

黄妃塔颓如醉叟。大好残阳逗。浑疑劫烧馀，忽讶飞光候。渔村网收人唤酒。
清江引十一首 其六 平湖秋月
作者：厉鹗
朝代：清
体裁：曲

月明满湖刚著我。不搅鱼龙卧。碧澜寸寸秋，挂子纷纷堕。星河醉惊都绕舸。
清江引十一首 其十 断桥残雪
作者：厉鹗
朝代：清
体裁：曲

水南数峰皴粉少。玉蝀澄馀照。鸥边草欲苏，驴背梅初笑。林逋宅荒犹未扫。
清江引十一首 其十一 菜贵戏作
作者：厉鹗
朝代：清
体裁：曲

晚菘一筐堪适口。莫笑贫家陋。求添转不能，问价高于旧。宜州老人空肚久。
清江引十一首 其四 曲院风荷
作者：厉鹗
朝代：清
体裁：曲

风漪四围深院宇。荷气销炎处。斜明柳外虹，乱飐萍閒鹭。来看翠盘高下舞。
渡河
作者：厉鹗
朝代：清
体裁：七言律诗

北来始作汎槎游，晚色苍苍望里收。一线黄流奔禹甸，两涯残雪接徐州。古今沈璧知无限，天地浮萍各有谋。明日轻装又驴背，风前惭愧白沙鸥。
渡河
作者：厉鹗
朝代：清

北来始作泛槎游，晚色苍苍望里收。一线黄流奔禹甸，两涯残雪接徐州。古今沉璧知无限，天地浮萍各自谋。明日轻装又驴背，风前惭愧白沙鸥。
游中塔院遂历上塔院
作者：厉鹗
朝代：清
体裁：古风

横山分小支，荦确势如窘。长林交青苍，老藤结蛇蚓。中塔峙其半，新构极峭紧。稽首问导师，灯传本无尽。轻阴羃屋角，欲去且复忍。须臾裂层霄，幽禽语相引。槃跚到上塔，修竹密于鬒。悬崖旷以平，古干压嶾嶙。冰花间绿雪，微罅见远畛。相对澹无言，笑为东风辴。传闻塔中仙，在世只悲悯。至今山君驯，夜护阶前笋。
游兰亭
作者：厉鹗
朝代：清
体裁：七言律诗

兰渚桥边爽气新，骑驴石路净纤尘。青山不改名常在，修竹翻怜迹未陈。金谷只愁无好致，选楼何必识斯人。红墙碧涧瞻奎画，应觉清秋胜暮春。
游张氏溪庄是邹孝直河渚草堂旧址
作者：厉鹗
朝代：清
体裁：古风

萧散悦事外，鼓枻转回源。偶沿松下楥，遂叩花里门。万花尽萎香，落粉空苔痕。今晨山雪霤，疏阑坐微暄。藤格穿窈窕，莎径销尘烦。水流过北牖，岫列开南轩。昔人隐蒙茏，寂寞道自尊。时预缁素会，偶随樵牧言。悁然抚遗躅，吹楼匪思存。
游慈相寺半月泉
作者：厉鹗
朝代：清
体裁：古风

秀岑敷青莲，郁然抱精庐。出郭路匪遥，短策破睡馀。僧厨已过午，寂寥冷钟鱼。苍髯韵天风，渺若太古初。亭空试一窥，泉影蚀蟾蜍。掬之冷沁齿，碧华溢方诸。映地伫开明，在山妙涵虚。缅彼南礀翁，早负冰清誉。馆甥得东莱，于此读群书。饮水寻孔颜，真乐恒晏如。古人不可见，落日归鸟疏。
游摄山栖霞寺留止三宿得诗三首·其一
作者：厉鹗
朝代：清
体裁：古风

诸峰围圆天，青苍不容罅。广涂入香门，正殿俨云架。有怀明徵君，高躅久代谢。山灵收积雨，松风本无价。东岭鸟道通，一一嵌精舍。涧泉杖底鸣，苔龛石面亚。遐哉齐帝子，佛事壮堪诧。维时秋冬交，黄叶满衣下。似曾识前生，肯负双不借。
游摄山栖霞寺留止三宿得诗三首·其三
作者：厉鹗
朝代：清
体裁：古风

朝光蔽深竹，阴生西谷西。细路仅一线，旁有百尺溪。岌岌石相倚，其色苍而黳。岁晏水脉断，不见下饮霓。高岩藓蚀字，漫灭二徐题。谁为啖名者，更凿青云梯。取道中峰半，俯视众岫低。峰腋松雨来，江光忽凄迷。讵敢惜沾湿，明晦态不齐。策勋木上座，绝险相提携。
游摄山栖霞寺留止三宿得诗三首·其二
作者：厉鹗
朝代：清
体裁：古风

初为栖霞宿，孤月似留客。裴回出东峰，已觉林际白。共坐疏松阴，满地横画格。山深风早寒，诸天去咫尺。倚杖闻微钟，瘦影写岩石。默数清境最，迥与下界隔。长啸猿鸟惊，今夕是何夕。
游无门洞
作者：厉鹗
朝代：清
体裁：古风

阴窦绝曦景，石雨垂痴龙。白云懒不收，缭绕东岩松。定僧涌壁像，海众惊灵踪。藤花拂又落，暝闻烟际钟。
游明因尼寺
作者：厉鹗
朝代：清
体裁：古风

阿姨师居近鼎湖，刱造传自陈黄奴。向闻赐金出宫掖，千年兴废谁枝梧。颓垣古殿尚宏敞，暗笕分流水声响。幽花閒竹隐禅房，忍草沿阶叩方丈。前朝净侣多上流，早脱爱网辞妆楼。明眸不教二相堕，幻质能将八敬修。百年主席凡几辈，老宿无存少酬对。谁人肯透末山机，何处重寻隐峰妹。今来俭薄檀施衰，粥鱼寥落诵经迟。笑他洛阳急作髻，不见文殊浅画眉。残碑字剥苔痕绿，对此弥伤人代速。枝头批颊尽情啼，声声似奏无生曲。
游水木明瑟园简陆茶坞二首·其一
作者：厉鹗
朝代：清
体裁：五言律诗

小舫闲停岸，轻舆远绕村。言寻甫里宅，不减辟疆园。水气涵虚阁，山光隐短垣。夏帷纷众绿，暂此息尘喧。
游水木明瑟园简陆茶坞二首·其二
作者：厉鹗
朝代：清
体裁：五言律诗

偻指中吴胜，如君有几家。亭留高士迹，赋并小园誇。鹿柴阴连竹，鱼幢俯浸霞。主人何处去，山仆且擎茶。
游洞霄宫
作者：厉鹗
朝代：清
体裁：古风

大涤元盖洞天夙所慕，时时飞梦淩孱颜。兹辰奋足遂跻讨，芒屩岂惮山行艰。初从南湖历四井，霜清日出群峰静。纡回路转金线潭，鉴奁不动澄岚影。偶逢捀子为指迷，深入攒林竦壁得异境。青山九锁势更殊，千寻拔地秀不孤。松栝湿翠交撑扶，石桥流水声可娱。道旁碓响云母粉，岩隙乳滴羊须珠。传闻旧有无骨箬，可等罗浮古迹竹叶符。帝留琼馆此奥区，圆殿高峙凝尘无。其馀廊庑虽湮芜，苍筤万个为笙竽。寒风噫窍洗毛骨，白云上下如飞凫。我思郭文举，无情木石相尔汝。何时月底骑虎归，泠泠涧上闻仙语。我思邓牧心，黄冠遗世来烟岑。幽泉涤砚作山志，俗士未许窥清襟。自从獾郎作相年，祠官往例縻诸贤。提举惟有李忠定，栗主塑像永永无祧迁。尚馀御笔观虎卧，寂历闲阶少人过。真茶啜比换骨膏，半日盘旋杂行坐。天柱峰，大涤洞，瑶房玉宇恍如梦。太息天寒日短不得游，留与他时策杖寻清秋。
游灵隐寺巨公饭予于面壁轩·其一
作者：厉鹗
朝代：清
体裁：七言绝句

去年秋雨声萧飒，面壁轩中寄禅榻。晓起推窗失四山，白云正滃神尼塔。
游灵隐寺巨公饭予于面壁轩·其二
作者：厉鹗
朝代：清
体裁：七言绝句

今年秋霁风洒然，钁头重举旧因缘。随时吃饭看山坐，不是诸方五味禅。
游菁山常照寺
作者：厉鹗
朝代：清
体裁：古风

余生嗜幽讨，轻身藉孤筇。矧此吴西山，历历青芙蓉。古戍残壁在，小市樵人逢。悠然无尽意，一径缘风松。同行二沈子，妙语时相供。稻塍度斜日，预想闻疏舂。到门涧响合，深殿香烟封。碑镌嘉泰牒，活笔犹鸾龙。追惟创始年，高僧隆茂宗。画充内供奉，天笑朝从容。摴蒲袭蜀锦，焕俨红楼踪。乞身向空谷，说法鸣霜钟。若人悟悬解，了非挂碍胸。阅世如浮囊，誓愿栖云峰。我来思展礼，登临怅何从。杰阁耸遗搆，网户光彤彤。涌地凭佛力，鬼瞰难为凶。四周碧玉椽，夏磨晴翠浓。太息万缘幻，转向世谛慵。矫首窣堵波，卓笔深林重。
游蕃釐观
作者：厉鹗
朝代：清
体裁：七言律诗

淮甸何年祀媪神，云阶月地锁青春。隔江远见山凝黛，斜日初来雨洗尘。髣髴韦郎情是幻，凄凉花史怨如新。无双亭下青苔色，阅尽闲游多少人。
游金山
作者：厉鹗
朝代：清
体裁：七言律诗

渡头晴色风帖然，行尽寺廊如有缘。江光四围佛屋顶，洞云几片僧床边。开尊留客黑盐豉，打桨载人红板船。今夜芜城定生梦，梦在听潮轩里眠。
游鹤林寺
作者：厉鹗
朝代：清
体裁：五言律诗

江村近寒食，花柳发天悭。舟噎荒城下，舆鸣野水湾。晓瓶刘帝井，午磬戴公山。欲问千年事，高僧但掩关。
游龙井
作者：厉鹗
朝代：清
体裁：古风

惠远住虎溪，辨才住龙井。坡老独见访，送过风篁岭。亦如虎溪边，三笑趣自永。遂令龙井名，远与虎溪并。惜哉过溪亭，迹灭苍烟冷。而我果斯游，多年愿力猛。穿村拂女桑，度磴落山杏。何时毗岚风，吹堕石云影。安得巨灵手，重扶使之整。寺门万竹中，脩脩翳光景。幽云拥殿角，诸佛同一静。僧朴状野鹿，问事不复省。导我窥井阑，浅可勿用绠。传闻金鳗鲡，或见游藻荇。岂其青泥蟠，时出应祈请。前年秋大雨，水立势欲骋。神物终敛形，取足供瓢瘿。摩挲秦郎碑，陈义臻奥境。泉德类有道，片语默已领。酌泉为裴回，残阳闪鸦颈。羡彼樵牧流，终身事幽屏。
湖上拟游龙井不果寄汪大舆
作者：厉鹗
朝代：清
体裁：古风

平生湖山邻，幽梦阻龙井。辨才跏趺处，结思令人瘿。毕景来北山，清樾鸣禽冷。下见澄波生，鳞甲蹙百顷。窈袅前林烟，相戛两峰影。樵径横翠微，莫辨风篁岭。遥知清泠渊，梵放相与永。何时同君游，佳处得细领。
湖上效嬉春体次南涧韵二首·其一
作者：厉鹗
朝代：清
体裁：七言律诗

经时未识西湖面，况复胜侣招春游。行云不碍梅花屿，新水初生兰叶舟。玉局风流那可见，铁崖故事谁当修。山眉波眼故常在，过却嬉春也逗留。
湖上效嬉春体次南涧韵二首·其二
作者：厉鹗
朝代：清
体裁：七言律诗

今年好春半风雨，绿匀红湿动湖光。听歌缓缓怀遗俗，屡舞僛僛恕老狂。两高峰头人上冢，三天竺国女焚香。更话前朝夜游乐，花上烛龙波底翔。
湖上汎舟至壑庵
作者：厉鹗
朝代：清
体裁：五言律诗

旧识林扉僻，蝉多不厌听。访僧无北礀，觅路是南屏。石带残云润，潭临杂树青。回舟看坐处，岩壑晚冥冥。
湖上秋阴同陈楞山符幼鲁施竹田张东扶作
作者：厉鹗
朝代：清
体裁：五言律诗

秋气在兰舫，澹然谐素心。萧云翳空水，灭景堕遥岑。欲写尤难状，将留不可任。绝怜归渡晚，疏蓼一丛深。
湖心亭大风快凉得绝句二首·其一
作者：厉鹗
朝代：清
体裁：七言绝句

西北云多失柳阴，快风特地埽烦襟。不成飞雨阑干外，凉杀沙边两睡禽。
湖心亭大风快凉得绝句二首·其二
作者：厉鹗
朝代：清
体裁：七言绝句

湖上青山深几重，纷然幽绿舞长松。何人为唤昭华手，横笛吹惊水㡳龙。
湖心寺见柳花作
作者：厉鹗
朝代：清
体裁：七言绝句

亭亭酒舫著三潭，杨柳飞花水染蓝。却讶春衣风力紧，一天晴雪过湖南。
湖楼题壁
作者：厉鹗
朝代：清

水落山寒处，盈盈记踏春。朱阑今已朽，何况倚阑人。
湘月
作者：厉鹗
朝代：清

客游未懒，记名园水钥，谁与重叩。淡写霜痕，爱到处、吹尽寻常歌酒。断溆通烟，疏篱借暖，尚挂微黄柳。移船遥去，照人都为诗瘦。何地更著功名，天教老子，付垂纶閒手。细数阑干问往事，春共横波争秀。乱影风灯，催归晚笛，眷此情依旧。城头生月，作成乡思时候。
溪上巢怀去年与幼鲁同游
作者：厉鹗
朝代：清
体裁：古风

山行有常期，即事感今昨。春候杂暄凄，人心异所托。独为泉上吟，坐听鸟声落。镜我尘土颜，竹木影参错。我友支许流，往者共斯乐。去矣渺川原，怀哉怅猿鹤。几人京华游，能不废丘壑。拟宿赞公房，梦寻煮茶约。
溪上巢泉上作
作者：厉鹗
朝代：清
体裁：古风

玩溪遂穷源，东峰屡向背。朝日上我衣，春泉净可爱。不知泉落处，潺潺竹篱内。喧闻两叠泻，静见一潭汇。松风飏纤碧，花影蓄深黛。名言犹有相，幻照乃无悔。悠然巢居心，颇欲终年对。
溪行
作者：厉鹗
朝代：清
体裁：五言律诗

溪行堪竟日，枝港杂清浑。晴景开帆色，微霜落水痕。詅鱼黄叶市，誇酒白蘋村。物价年来贵，饥驱不复论。
满庭芳
作者：厉鹗
朝代：清

屋借峰围，径随泉改，过桥别是深清。阑干十二，真在镜中行。不道黄衫去久，风前树、犹带茶声。江南好，莬裘似此，何用买倾城。携朋。春已谢，梅丸缄怨，蕉纸书情。任阴阴隔叶，啼老吴莺。明日片帆催发，幽崖畔、正有云生。句留住，簟纹设否，容我听调筝。
满庭芳
作者：厉鹗
朝代：清
体裁：词

屋借峰围，径随泉改，过桥别是深清。阑干十二，真在镜中行。不道黄衫去久，风前树、犹带茶声。江南好，菟裘似此，何用买倾城。携朋。春已谢，梅丸缄怨，蕉纸书情。任阴阴隔叶，啼老吴莺。明日片帆催发，幽崖畔、正有云生。句留住，簟纹设否，容我听调筝。
满庭芳 其一 题王茨檐北郭移居图二曲
作者：厉鹗
朝代：清
体裁：曲

生涯自遣。嫌居市井，喜近田园。酸寒东野，唯诗卷，家具萧然。钝榜上、高题状元，醉乡中、旧署神仙。寻君便，林莺乍啭，即此贺新迁。
满庭芳 其二 题王茨檐北郭移居图二曲
作者：厉鹗
朝代：清
体裁：曲

邻家大有。东屯鸡栅，北郭渔舟。铛中煮字，今能句，饱矣何求。羊角埂、看花慢走。兔儿泉、裹茗闲游。归来候，遥山满眸，紫翠一筇收。
满庭芳·残秋湖上有怀月田筠谷穆门三君之殁
作者：厉鹗
朝代：清
体裁：曲

湖山宴娱，景留年去，社散人徂。画桥烟艇风蒲路。极目愁予。梦已隔、黄公酒垆。写难穷、白傅诗图。秋光暮，碧云红树，泉下得知无。
满庭芳·辛未重午嶰谷半查招集行庵分韵
作者：厉鹗
朝代：清
体裁：曲

篱闲六枳。阶苔更扫，径竹新孳。觞蒲有客过三四，荆楚佳时。王播去、功名似此。孟尝生、富贵何之。开胸次，须行乐耳，不用读骚辞。
潞琴行
作者：厉鹗
朝代：清
体裁：古风

高堂试解囊琴缚，梅花纹断龙池薄。指爪拂触铿有声，云是前朝潞王作。神庙之侄穆庙孙，衣租食税居中原。承平无事尚雅乐，桐枝斲就除哇繁。一朝剧盗秦川起，福藩兵死周藩水。流离不惜青珊瑚，携琴南向杭州止。忽惊帝座陨天狼，又见金陵有立王。择长幸宽贬尉氏，无人更肯奉贞阳。天兵破竹长江渡，苍黄宁免昆冈惧。面缚开门救一城，至今称佛犹如故。何处青燐泣野烟，人亡琴在岁时迁。吾侪共饮申时酒，此地仍传戊日弦。小篆铭文藏在腹，兼金得自街头鬻。谁将旧事谱沧桑，弹出酸然不成曲。
澡兰香·葵丑淮南重午用吴梦窗韵
作者：厉鹗
朝代：清

荷声碧槛，蒜影纹帘，诗在枕根梦觉。钗边缀虎，扇底弹蝇，输与彩舟佳约。记琵琶、初见湾头，才舒新眉半萼。立尽梅阴，晚雨犹鸣青蒻。赢得星星短鬓，羞照江心，一规铜魄。凉生楚簟，怨人宫砂，多少玉窗罗幕。想南湖、十顷菱波，閒了微吟浅酌。还认取、天际归帆，飞凫阑角。
灵隐寺月夜
作者：厉鹗
朝代：清
体裁：五言律诗

夜寒香界白，涧曲寺门通。月在众峰顶，泉流乱叶中。一灯群动息，孤磬四天空。归路畏逢虎，况闻岩下风。
灵隐寺访巨涛禅师次沈文樗崖韵二首·其一
作者：厉鹗
朝代：清
体裁：五言律诗

不爽西山约，双幐此朅来。高林行障日，阴洞坐侵苔。地似蜂歌接，禅参鹙子回。千年翠微里，又涌几楼台。
灵隐寺访巨涛禅师次沈文樗崖韵二首·其二
作者：厉鹗
朝代：清
体裁：五言律诗

漫学谈天客，同寻出世人。茶瓜除热恼，水石见清真。忆旧翻如梦，哦诗捷若神。肩随伐新后，可许悟身因。
炭墼二十二韵
作者：厉鹗
朝代：清
体裁：古风

人生百寒暑，奉养逐时变。劳劳营裘葛，佐以炉与扇。扇虚本来风，炉必炽炭便。高门无严辰，满室麒麟炫。销烊不足惜，下里讵能遍。厥制惟墼良，九九徵宋谚。屑之复罗之，和泉若溲面。金椎脱其模，砥石平垽淀。南荣曝使枯，坐待风雪战。一枚寘深灰，杴火乃自衒。初疑釜星陨，渐比阳乌见。皲瘃竟日除，温黁终夜恋。石墨俪京华，木榸笑僧院。命名瓴未烧，许氏说非衍。燕髡释云坯，与此同一传。又闻洪景伯，嗜古有馀羡。永初作宫墼，字出武阳县。土炭类则齐，击土技斯擅。烘燎等储偫，取义无可拣。禦冬鄙事耳，琐细安贫贱。那愁邾穿堕，漫学羊琇宴。闭户起病馀，触物弄笔砚。
点绛唇·次韵答紫山见寄
作者：厉鹗
朝代：清

节近清明，一池春绿蛙催雨。凭阑无绪，目送年芳去。拟剪湘天，不供笺愁句。相思苦。花无重数。红认斜阳暮。
点绛唇·题授衣读书稻田隅图
作者：厉鹗
朝代：清

片雨斜阳，柳阴濯足看行水。世间良计，识字耕夫耳。风约云萍，又向芜城会。推书起。酒阑无味，为我言田意。
烂溪舟中为吴南礀题赏雨茅屋图
作者：厉鹗
朝代：清
体裁：古风

赏雨古今无，表圣乃其独。诗品二十四，此语最娱目。潇潇感旧襟，点点量愁斛。人言长安道，不及王官谷。君家吴山阳，亦有香茅屋。清声触岩阿，幽籁破林竹。起携玉壶春，引满看檐瀑。远笑自雨亭，天械已潜伏。束书走淮海，图经事攒录。故交施与张，归梦对床卜。一帘清净水，佳趣难顿复。何如雨美膳，安居果吾腹。我初营新巢，牵船过堰速。逮此冥濛天，溪上梅子熟。行与君周旋，学舍苦偪䠞。展图生惝恍，篷背听撒菽。云波尚苍茫，且就鸥边宿。
烘虱和葭白
作者：厉鹗
朝代：清
体裁：古风

微虫尔何知，善齧称其职。回臭性所甘，蹠香独不即。求伯夷种粟，向仁祖索食。试诘玉溪生，此理定无惑。弃瘠而涵腴，是为虱之贼。故人耸山肩，寒几灯影侧。语我怒虱辈，往往见于色。但丛败絮缯，那缘好要襋。饕如供帐行，暴或梦枕逼。口中妨吟情，爪㡳费书力。汞驱羞空囊，草辟谢多识。安能学猕猴，择之终日昃。早起筮得离，当付女丁殛。燎原固足快，歼类似犹恻。龙性称难驯，鹤仪颇孤特。虱于二者閒，殊形尚潜匿。用以成君高，有怨始见德。为君回束缊，一点星影赩。上烂田中螟，下照水中蜮。
焦山古鼎
作者：厉鹗
朝代：清
体裁：古风

古之彝器篆最奥，佚籀已远谁稽探。横舟持刀或立旆，简质妙若绘事媅。姬周尚文备众体，𣢾识不虑供鱼蟫。二千年物落山寺，王诗大小传东南。兹游一见发绝诧，熊熊光溢燕子龛。腹深八寸唇尺四，叩之清越微声韽。云雷周匝峙饕餮，生砂活翠浮朱蓝。无专世惠释文异，不独立位形相参。原父郑𨚕误考据，尚功妘妇迷研覃。惟王酬庸锡册命，銮旂鋚勒兼戈锬。忠忱对扬惧陨越，孝思用享调滑甘。钤山不识此二字，廿年辛苦成虚谈。天池钓叟假盗柄，大鸡亦应台星三。铸气为兵事豪夺，攸熺一例如狼贪。上河图子偶伪托，思质陷法人何堪。吉金肯冒辱金辱，得不舁送行䟃𧽼。子孙永宝意尔尔，杂厕尊勺娱宴酣。岂知袁州诏簿录，清玩件系文嘉谙。此鼎潜藏幸神助，同时辈行归瞿昙。空诸所有乃常有，云烟过眼休嘲唅。壑舟恐遭大力负，请视覆辙应怀惭。何如留与客吟赏，茶具更携都统篮。
焦山归宿南庄二首·其一
作者：厉鹗
朝代：清
体裁：七言绝句

江山奇绝足盘桓，归向梅花说夜寒。一片水精庵外月，随人小倚曲阑干。
焦山归宿南庄二首·其二
作者：厉鹗
朝代：清
体裁：七言绝句

多少长安车马尘，故园空锁一园春。板桥修竹风灯里，始觉林亭有主人。
焦山看月分得声字
作者：厉鹗
朝代：清
体裁：古风

焦山寺里钟始鸣，焦山寺前江月生。此时月上潮复上，风水相薄为奇声。馀音瑟瑟猎枯荻，磔然飞起栖禽惊。长波万里入杳霭，中流一道驰空明。数星莫辨北固火，几点不送南徐更。群峰隔岸悄如睡，何事贾舶贪宵行。吴头楚尾兼越角，我辈聚若九子萍。珉石兴来吊鹤瘗，琼田望去呼龙耕。坐久起踏松影碎，满地窸窣霜华横。琉璃宫殿水精域，佛界尽在寒而清。良朋伟观那易得，天教今夕二者并。高咏坡公赤壁句，一尊酹月还同倾。
焦山观音岩晚望再用赵冰壶韵
作者：厉鹗
朝代：清
体裁：七言律诗

手剔摩厓旧迹存，江风为埽冻云昏。山当落日如争渡，帆向遥天欲倒吞。绝顶僧栖同怖鸽，空庐人去有惊猿。廿年三到缘非浅，好掬清波洗眼根。
牧童词拟张司业
作者：厉鹗
朝代：清
体裁：古风

主人授我乌牸牛，为言主人百不忧。朝逐水草暮归宿，不使飞䖟伤牛目。牵牛且向南陂嬉，不知牛腹饱与饥。一朝牛病逃鞭笞，主人自能问牛医。
独流口
作者：厉鹗
朝代：清
体裁：七言绝句

军容无复汎龙舟，古树荒烟过独流。若使镇州存佛乳，关南谁遣作边头。
独游沧浪亭五首·其一
作者：厉鹗
朝代：清
体裁：七言绝句

桃萼飘红上菜薹，荡湖艇子转城隈。春阴不惮盘阊远，为谒湖州长史来。
独游沧浪亭五首·其三
作者：厉鹗
朝代：清
体裁：七言绝句

彷佛南园筑北埼，鸭毛小涨碧参差。行人羞照风尘鬓，手弄垂杨立少时。
独游沧浪亭五首·其二
作者：厉鹗
朝代：清
体裁：七言绝句

略彴难通步屧缘，三驺意气拥林泉。人生是事俱关分，他日重游亦偶然。
独游沧浪亭五首·其五
作者：厉鹗
朝代：清
体裁：七言绝句

回首疏篱带绿莎，归来犹唱濯缨歌。城南一路供怊怅，老木平田古意多。
独游沧浪亭五首·其四
作者：厉鹗
朝代：清
体裁：七言绝句

世波宦辙等羁衔，水竹因依最不凡。祠屋如闻神爽在，未应蕉萃旧襕衫。
獭·其一
作者：厉鹗
朝代：清
体裁：七言绝句

穴居水游不可测，鹈鹕何事濡其翼。祭鱼黠冒知礼名，祭罢春江觅鱼食。
獭·其二
作者：厉鹗
朝代：清
体裁：七言绝句

捕时尔莫诉烦冤，画板为鲻衔主恩。丹砂不惜和取髓，好补吴姬如意痕。
玉泉寺题壁
作者：厉鹗
朝代：清
体裁：七言绝句

春来古寺聚辎軿，鱼乐鱼惊镜里悬。去尽游人寒食雨，和花流出鲍家田。
玉漏迟·永康病中夜雨感怀
作者：厉鹗
朝代：清

薄游成小倦。惊风梦雨，意长笺短。病与秋争，叶叶碧梧声颤。湿鼓山城暗数，更穿入、溪云千片。灯晕剪。似曾认我，茂陵心眼。少年不负吟边，几熨帛光阴，试香池馆。欢境消磨，尽付砌虫微叹。客子关情药裹，觅何地、烟林疏散。怀正远。胥涛晓喧枫岸。
玉裁来广陵同宿闵廉风斋中即事
作者：厉鹗
朝代：清
体裁：七言律诗

比年还往数今年，乍到江城夜籥悬。地主能诗欣会宿，旅人贪话废高眠。性疏我不王晞悔，才大君须杜老怜。除却风沙鞍马事，商量换得五湖船。
王蒻林司勋邀游惠山访愚公谷四首·其一
作者：厉鹗
朝代：清
体裁：七言绝句

二泉亭下看诗牌，转入萧森秀嶂街。却是旧游多鹘突，几回孤负笋皮鞋。
王蒻林司勋邀游惠山访愚公谷四首·其三
作者：厉鹗
朝代：清
体裁：七言绝句

菟裘过眼即沧桑，蜗杂苔痕上坏墙。谁见氍毹春月暖，听歌人在蔚蓝堂。
王蒻林司勋邀游惠山访愚公谷四首·其二
作者：厉鹗
朝代：清
体裁：七言绝句

前人卜筑爱幽奇，叠石为山势若移。冷翠空烟吹不散，似和败叶护荒池。
王蒻林司勋邀游惠山访愚公谷四首·其四
作者：厉鹗
朝代：清
体裁：七言绝句

山围屋角木阴攒，㶁㶁春申涧响寒。我辈向耽荒率味，不须金粉画阑干。
玲珑四犯·恽正叔西湖汎月图为陈玉几赋
作者：厉鹗
朝代：清

寒玉砌澜，脩蛾横绿，青天明月初涌。人间今夕好，柳外凉阴重，沈沈两堤跨蝀。问何人、曲声吹送。酒面邀秋，船头照影，吟思欲飞动。烟空远眸堪纵。想菱飔乱起，荷气深拥。清欢惊易晓，光景随尘鞚。南田词客今仙去，剩沙鸟、来成幽梦。谁与共。裴回写、閒情数种。
玲珑四犯·恽正叔西湖泛月图为陈玉几赋
作者：厉鹗
朝代：清
体裁：词

寒玉砌澜，修蛾横绿，青天明月初涌。人间今夕好，柳外凉阴重，沈沈两堤跨蝀。
问何人、曲声吹送。酒面邀秋，船头照影，吟思欲飞动。
烟空远眸堪纵。想菱飔乱起，荷气深拥。清欢惊易晓，光景随尘鞚。
南田词客今仙去，剩沙鸟、来成幽梦。谁与共。裴回写、闲情数种。
理安寺
作者：厉鹗
朝代：清
体裁：古风

老禅伏虎处，遗迹在涧西。岩翠多冷光，竹禽无惊啼。僧楼满落叶，幽思穷扳跻。穿林日堕规，泉咽风凄凄。
琏市
作者：厉鹗
朝代：清
体裁：五言律诗

东去含山远，西来尽水乡。藤穿桥脚古，溪绕市心长。白发逢挑笋，青裙出采桑。人家浓绿里，应笑客舟忙。
琐窗寒·初夏同葑田松泉过深柳草堂
作者：厉鹗
朝代：清

户小关云，城高缒碧，嫩阴摇瓦。何年种柳，正忆汉南游冶。想依依、香绵褪时，绣鸳不到閒庭榭。付馀花倦蝶，桥痕帘影，伴人情话。疏野。连渔汊，听笛弄沧浪，悄然歌罢。离踪似寄，顿冷故溪吟社。笑输他、桃根渡头，载来翠峰偏淡写。看篱根、艇子萦回，任取浮萍惹。
琐窗寒·初夏同葑田松泉过深柳草堂
作者：厉鹗
朝代：清
体裁：词

户小关云，城高缒碧，嫩阴摇瓦。何年种柳，正忆汉南游冶。
想依依、香绵褪时，绣鸳不到闲庭榭。付馀花倦蝶，桥痕帘影，伴人情话。
疏野。连渔汊，听笛弄沧浪，悄然歌罢。离踪似寄，顿冷故溪吟社。
笑输他、桃根渡头，载来翠峰偏淡写。看篱根、艇子萦回，任取浮萍惹。
琵琶仙
作者：厉鹗
朝代：清

休恨无山，小栏外、略借江南眉色。何况山在，人家梯青唤双屐。吹不断、风前笑语，怕惊起、退红帘隙。古堞飞帆，平林指塔，春望无力。旧知己、觞送花迎，画歌舞屏间未头白。谁道琵琶才掐，剩康家陈迹。豪气被、萧萧草树，甚曳裾、有此狂客。为问天畔归鸿，远愁衔得。
琵琶仙
作者：厉鹗
朝代：清
体裁：词

休恨无山，小阑外、略借江南眉色。何况山在，人家梯青唤双屐。吹不断、风前笑语，怕惊起、退红帘隙。古堞飞帆，平林指塔，春望无力。旧知己、觞送花迎，画歌舞屏间未头白。谁道琵琶才掐，剩康家陈迹。豪气被、萧萧草树，甚曳裾、有此狂客。为问天畔归鸿，远愁衔得。
琵琶仙·乙巳早春过吴门作
作者：厉鹗
朝代：清

帆色新年，又轻约、水枕春寒同载。堤上沽酒，人家湘梅已先卖。斜照傍、红楼未启，惜犹护、一层芳霭。趁燕裙归，调鹦槛远，尘梦都改。悄弹指、閒立平沙，更吹绿吴波缓衣带。堪笑天涯踪迹，有垂杨相待。人意与、东风是客，洗软香、雨际烟外。且听钟度枫桥，旧情如在。
瑞鹤仙·赋圣几斋中牡丹名藕丝霓裳种来自亳州
作者：厉鹗
朝代：清

海天霞未卷。和晓岫、空青付谁裁剪。花师戏成幻。约娇春千里，翠深红浅。回头意懒。但微认、崔徽背面。映衫痕、一色惺憁，误道藕丝秋半。曾见。梦中彩笔，歌畔檀唇，醉馀罗扇。云窗月馆。湖山在，旧情远。便听风听水，霓裳谱得，自对珍丛夜怨。问寻芳、人瘦如何，细看带眼。
瓶中桃花
作者：厉鹗
朝代：清
体裁：五言律诗

不拟花遮眼，欲知春未阑。映窗怜晓色，注水养馀寒。怅望无言甚，殷勤命笑难。皋亭红万树，让与别人看。
瓶花斋百八瓷酒器歌
作者：厉鹗
朝代：清
体裁：古风

君不见郑泉酒人称大户，化身愿作陶家土。绣谷先生归道山，酒器骈罗一一精魄聚。何年筮坎六四爻，有酒用缶不用匏。弁星值斗斟且酌，镂金刻木徒相嘲。绿瓷赋邹阳，风气自此开。孝威堤叔夜，杯与夫柴家。雨过天青好颜色，俱随劫火去不回。瓶花斋中霜叶乱，觞客香醪互持玩。建瓯高捧兔豪圆，定碗低倾红玉半。中受五斗甒制同，小则二升之觚四升觛，其数一百八件。有如念珠曹，曲部风流旧公案。前明供饮瓷最多，永厚宣薄群摩挲。串金番莲发五彩，莲房桃实交双柯。醮坛茶盏肃皇造，今日坐上驱使卷白波。只无穆庙窑，僻画于焉托。彷佛广川屋壁东昏阁，酒德未终色荒作。追思雅意淫哇削，法士毋讥腐肠药。长公继美清且贤，醉乡之后人争传。要客更唱飞朋笺，卫公故物胡能然。就中我爱小觥船，不釂亦复堪流涎。鬓丝禅榻非当年，故人久作骑鲸仙。
瓶花斋赋盆中小松用少陵四松韵
作者：厉鹗
朝代：清
体裁：古风

松于众木中，为性最坚强。托根在盆盎，郁屈固不长。虽无鹤来巢，幸免蚁见伤。想以丑怪姿，丘壑难掩藏。移青自远舸，分影临清防。我闻天子都，名迹游轩黄。餐脂斮虎魄，服粉祝桃康。森然未盈尺，来登君子堂。赤日赩天地，微荫宁为凉。儿童遭亵视，岂知阅冰霜。今晨暑雨驶，彷佛龙鳞张。拿云莫便去，奋迅天渺茫。何如供啸傲，坐使永昼忘。其下置拳石，古色同苍苍。
瓶菊和丁敬身
作者：厉鹗
朝代：清
体裁：七言律诗

剪供寒花霜露馀，琴床笔格映森疏。径松荒后为瓶隐，山𣏌持归伴水居。影画铭心灯耿耿，梦香养鼻蝶蘧蘧。幽人服食宜清苦，留得风标一起予。
甘露寺
作者：厉鹗
朝代：清
体裁：七言绝句

误缘峭壁藓痕滑，喜见空楼江影斜。留得唐朝卫公塔，廊腰雨过铁生花。
由上沙登灵岩山寺
作者：厉鹗
朝代：清
体裁：古风

山回似马奔，天低但鹘没。篮舆上沙来，吴宫问禅窟。酸嘶历𠿕𧇠，喘汗淩坳凸。人劳怯衰步，径转得清樾。君王昔游宴，凿翠构华棁。谁知水犀沈，永作金仙谒。屧廊既湮芜，琴台空突兀。皓然太湖陈，势欲吞溟渤。东西双黛浮，帆影望超忽。鸱夷去不回，古艳久销骨。焚香礼断塔，扪苔读遗碣。拟听夜泉声，松閒吊烟月。
由永福寺左上白衲庵
作者：厉鹗
朝代：清
体裁：古风

𧤏𧤏群峰围，岚气此长锁。花宫隐丛篁，龙瀃在其左。山禽时惊飞，高下新箨堕。白足导我前，细路殊砐硪。萧森不见天，连冈接松果。何年置圆庵，栋宇平帖妥。入门忽破禅，猩纨照榴朵。山中欲知时，结夏乃大可。吾侪称爱闲，永日销宴坐。香馀青蚓袅，将断犹婀娜。寄语风埃人，微言堪巳瘅。
由牛滑岭至龙门坑
作者：厉鹗
朝代：清
体裁：古风

山腰多农家，茅茨映山色。暝烟归樵人，溪光带禅客。树遗鹤毳鲜，泉泻龙漦白。爱此欲移居，惆怅振轻策。
甲寅秋杪有过平望怀王载扬诗丙辰同被徵相见于都下今年夏五重会于邗城僧舍载扬用前韵见赠再次奉答
作者：厉鹗
朝代：清
体裁：七言律诗

几年分手软尘红，重见江城舣钓篷。贺老清狂尚吴语，杜郎雅丽是唐风。朱门冷炙三生梦，禅榻茶烟一秃翁。为话旧游姚与鲍，玉湖远隔水云中。
画松歌送沈丈樗崖归宣城
作者：厉鹗
朝代：清
体裁：古风

耕岩先生冠社籍，儒衣欻受思陵辟。飞章首论武陵杨，闭口曹蜍动颜色。昭亭仙去无消息，今代名孙古遗直。轮囷壮气无所施，老腕生松万钧力。苍龙郁律蟠胸臆，昨夜山南梦吞得。天寒张鬣不作雨，驱向剡藤但僵立。仰听倾崖清响入，俯窥冻壑圆阴逼。坐我石梁布水侧，岂识松身元是墨。北风客舍逢君揖，白发满头面黧黑。欲持劲质赠时人，金错刀囊悭反涩。槎枒忽压俗眼惊，丑怪能怖娇婴泣。爱君幅幅有题句，何异前朝述祖德。襆衾箧画乘归航，与松偃卧江路长。到日柴门宛溪上，旧种手掇丝苓香，君其行矣慎雪霜。
留别栖霞寺久林禅师
作者：厉鹗
朝代：清
体裁：七言律诗

幽寻不惜路岐遥，冷淡家风久寂寥。洞上禅灯今再续，山中浴鼓早相招。发分艾色知同岁，手指松根话六朝。别后茫茫隔烟水，寄书何虚附归樵。
留题广严寺次鲜于伯机韵
作者：厉鹗
朝代：清
体裁：七言律诗

临平山畔访仁祠，我亦经过首夏时。林下追从惟野衲，门前来往但舟师。护伽蓝失河南像，窣堵波空元览碑。祇有僧房青竹好，寥寥怀古一题诗。
疏影·小玲珑山馆赋絮影
作者：厉鹗
朝代：清

飞绵近远。又绿阴弄日，吹过隋苑。比雪还轻，度水无痕，东风下上低捲。成团作队冥濛甚，真共幻、总迷心眼。倚绣帘、误却吹时，明灭个人庭院。尚忆张郎好句，正朦胧淡月，坠处初暖。漫缀征衣，点鬓休惊，欲捉儿童仍懒。悠飏梦入离亭路，写不尽、楚江春晚。笑雨馀、一种沾泥，付与老禅为伴。
疏影·湖上见柳影因赋此阕
作者：厉鹗
朝代：清
体裁：词

轻阴冉冉。正嫩苔弄碧，庭宇深掩。千缕柔魂，摇荡如烟，无端忽度阑槛。章台路暗人归处，看足了、斜阳浓淡。又几痕、水际低窥，近日楚腰全减。依约匀梳月底，乱云铺满径，笼住文簟。欲结同心，空试荑苗，作就三分销黯。寒添白袷清明后，埽不尽、随风微敛。最镜中、再写秋疏，记得踏枝鸦点。
疏影·湖上见柳影因赋此阕
作者：厉鹗
朝代：清

轻阴冉冉。正嫩苔弄碧，庭宇深掩。千缕柔魂，摇荡如烟，无端忽度阑槛。章台路暗人归处，看足了、斜阳浓淡。又几痕、水际低窥，近日楚腰全减。依约匀梳月底，乱云铺满径，笼住文簟。欲结同心，空试荑苗，作就三分销黯。寒添白袷清明后，扫不尽、随风微敛。最镜中、再写秋疏，记得踏枝鸦点。
疏影·菊影和祓江
作者：厉鹗
朝代：清

幽姿欲舞。见棱棱几叶，空际微吐。半枕游仙，飞作轻云，不怕满城风雨。琉璃屏上秋多少，也澹到、痕无描处。记昨宵、洒背新霜，翠袖灯剪窗户。尚有篱根浅醉，攲斜簪帽底，曾费回顾。笑问尊前，人瘦如花，花瘦可怜如许。东西活脱残枝畔，合赚得、閒情词赋。待醒来、重觅横陈，低捲小帘寒曙。
病中以满城风雨近重阳为首句得诗三首·其一
作者：厉鹗
朝代：清
体裁：七言律诗

满城风雨近重阳，病减情怀老减狂。足软杖藜浑得力，耳鸣鞞铎果何祥。僮奴决意辞贫主，医匠收功试古方。我已是非俱不问，笑看梧叶坠虚廊。
病中以满城风雨近重阳为首句得诗三首·其三
作者：厉鹗
朝代：清
体裁：七言律诗

满城风雨近重阳，及至重阳霁色苍。问疾客来时一二，登高人想不寻常。琉璃水浅盛新月，玛瑙天空映拒霜。谁道秋容丽如许，闭门也有小篇章。
病中以满城风雨近重阳为首句得诗三首·其二
作者：厉鹗
朝代：清
体裁：七言律诗

满城风雨近重阳，唧唧阴虫夜渐长。瘦比隐侯犹较倍，愁应平子为分将。青灯难遣诗魔娆，丹鼎翻嫌琴客妨。领取秋深闲意味，不眠常是望晨光。
病中承功千以佳豉满器见饷遂进淖糜率裁小诗报贶
作者：厉鹗
朝代：清
体裁：七言绝句

毗邪口醭欲谈空，幽豆提携裹饭同。不学南朝王散骑，但和姜蒜挂屏风。
病痁少閒西颢圣几见访
作者：厉鹗
朝代：清
体裁：七言律诗

日长一鬼欲销除，倦倚屏风独枕书。老去故人多已逝，病来学侣未全疏。香芸有味求公是，绵竹多惭荐子虚。何似南湖堪坐夏，白荷花底数游鱼。
病目戏成
作者：厉鹗
朝代：清
体裁：七言律诗

微疾何来解相恼，焚香埽地一闲身。且输名士誇岩电，欲共高僧究眼尘。细字难抛工作祟，好花饱看已过春。皂罗为障非吾事，养就疏慵学避人。
瘗鹤铭
作者：厉鹗
朝代：清
体裁：古风

我生好读浮丘经，焦山来访瘗鹤铭。累累之冢令威叹，羽化谁使传千龄。乃知仙家重文字，不异人世谀幽扃。崩崖攲浪下无路，直待水缩霜霰零。墨痕溅面叶藉背，仰卧劣可摹真形。张王近事僧指说，奇险欲动鱼龙听。长沙陈公发天秘，抉取覆以屋建瓴。缮亭何必历三癸，凿石直疑烦五丁。上皇樵书今得觌，尤虑毡椎日敲击。比量北海遇赵岐，特护翠珉藏复壁。敢辞米老河豚讥，赝本重镂外加羃。篝灯侧足窥大幽，弹涡亲剔笔画遒。真官若掌女青律，筦牡失职当穷搜。百番赫蹄走书估，三日卧看毋自苦。摩挲后此五百年，锋棱就视空茫然。吁嗟神物非近玩不如，天吴什袭犹能全。
登双峰阁分得翠字
作者：厉鹗
朝代：清
体裁：古风

香阁如危巢，细路盘折至。颇觉筋力衰，不辨旧题字。炉烟浮江光，帆影移竹翠。此閒坐永日，自尔绝人事。将为禽尚游，未免周何累。归欤复裴回，短策耐寒吹。
登吴羌山谒织帘先生祠
作者：厉鹗
朝代：清
体裁：古风

言寻吴羌山，孤峰拔云起。齐书名吴差，定复传讹耳。并邑俯鳞鳞，石路蹑齿齿。下有织帘居，清风被闾里。先生值衰季，攘敚中所鄙。老惟守遗经，殁但醊寒水。荒祠傍社公，惜哉尘满几。茂宰初下车，行将树逸轨。筑堂增高明，怀贤式浮靡。我为歌神弦，再拜执笔俟。
登平山堂
作者：厉鹗
朝代：清
体裁：五言律诗

落日堪销暑，疏蝉唤客游。析酲尝蜀井，过眼叹迷楼。天净山容出，堂空树影浮。昔贤遗胜地，抚槛小迟留。
登清凉寺
作者：厉鹗
朝代：清
体裁：五言律诗

石城山上寺，云是李王宫。路折三休至，江横万里通。吴帆如鸟白，楚树入云红。竟日同吟眺，秋衣不耐风。
登甘露寺多景楼
作者：厉鹗
朝代：清
体裁：古风

绀殿压山脊，细路蟠云根。重摩卫公塔，岁月何崩奔。名迹久飞灰，很石无留痕。英雄气已尽，回向寂灭言。江天风色凉，晏坐开北轩。羁情尚隋苑，归思过吴门。四月南纪绿，布谷啼千村。遥知舟中望，楚客多伤魂。
登虎阜小吴轩赠雪涧上人
作者：厉鹗
朝代：清
体裁：七言律诗

剑失空池虎气沈，全吴输与客登临。岩收鬼雨参差霁，树蔟人烟一半阴。齐女望馀横古堞，越兵来处见飞禽。支公笑指黄云垄，留看斜阳画渗金。
白云山房看梅
作者：厉鹗
朝代：清
体裁：五言律诗

不知花好处，直作白云看。磬在香中度，山从枝上寒。主人来亦少，客子到应难。只为题诗计，东风莫易残。
白沟河怀古次壁閒韵
作者：厉鹗
朝代：清
体裁：七言律诗

一片尘沙阅世馀，蓟门烟树望如初。茫茫古道闻蛬语，寂寂荒村上蟹胥。夺取瓦桥周业尽，画成带水宋谋疏。紫蒙何处秋风馆，戴斗空传奉使书。
白秋海棠
作者：厉鹗
朝代：清
体裁：七言律诗

琼姿不著一分肥，如此幽闲绝世稀。当户金星开晓靥，下阶凉月曳秋衣。望来甘后风神似，愁到班姬笑语非。只有流萤信孤洁，夜深常傍短丛飞。
百字令·丁酉清明
作者：厉鹗
朝代：清

春光老去，恨年年心事，春能拘管。永日空园双燕语，折尽柳条长短。白眼看天，青袍似草，最觉当歌懒。愔愔门巷，落花早又吹满。凝想烟月当时，饧箫旧市，惯逐嬉春伴。一自笑桃人去后，几叶碧云深浅。乱掷榆钱，细垂桐乳，尚惹游丝转。望中何处，那堪天远山远。
百字令·月夜过七里滩
作者：厉鹗
朝代：清

月夜过七里滩，光景奇绝。歌此调，几令众山皆响。
秋光今夜，向桐江，为写当年高躅。风露皆非人世有，自坐船头吹竹。万籁生山，一星在水，鹤梦疑重续。挐音遥去，西岩渔父初宿。
心忆汐社沉埋，清狂不见，使我形容独。寂寂冷萤三四点，穿破前湾茅屋。林净藏烟，峰危限月，帆影摇空绿。随风飘荡，白云还卧深谷。
百字令·月夜过七里滩
作者：厉鹗
朝代：清
体裁：词

秋光今夜，向桐江，为写当年高躅。风露皆非人世有，自坐船头吹竹。万籁生山，一星在水，鹤梦疑重续。挐音遥去，西岩渔父初宿。
心忆汐社沉埋，清狂不见，使我形容独。寂寂冷萤三四点，穿破前湾茅屋。林净藏烟，峰危限月，帆影摇空绿。随风飘荡，白云还卧深谷。
百字令·月夜过七里滩光景奇绝歌此调几令众山皆响
作者：厉鹗
朝代：清

秋光今夜，向桐江、为写当年高躅。风露皆非人世有，自坐船头吹竹。万籁生山，一星在水，鹤梦疑重续。挐音遥去，西岩渔父初宿。心忆汐社沈埋，清狂不见，使我形容独。寂寂冷萤三四点，穿破前湾茅屋。林净藏烟，峰危限月，帆影摇空绿。随流飘荡，白云还卧深谷。
皂罗特髻·赋包头
作者：厉鹗
朝代：清

胶鬟拢罢，称滑笏吴绡，摺成如水。浅縆素额，更斜遮蝉翅。重窥镜、非关怕冷，上头初、爱道随时世。最宜淡泞，恁略施珠翠。还把一痕绵擘，衬微微红起。春愁困、莫教半卸，到残妆、秀晕分明是。碧烟抹断，看两蛾尤细。
皋亭看桃花舟中同孙瑶圃右阶作
作者：厉鹗
朝代：清
体裁：七言律诗

轻阴只傍北山阿，游舫招要此再过。十里风寒花淡淡，满塘春碧水罗罗。不逢渔予应迷路，喜有词人共踏莎。韶景依然年少去，手中芳酝正须多。
皋亭雨泊同穆门堇浦瓯亭
作者：厉鹗
朝代：清
体裁：七言律诗

月黑皋亭夜色虚，一篷风雨傍闲渔。萧萧破梦三更后，恰恰欺花二月初。小舫得为联被宿，深村大好闭门居。箧中幸有吴笺在，满幅春愁剪烛书。
相国寺访亦谙上人
作者：厉鹗
朝代：清
体裁：古风

吾师诸行苦，白足辞南屏。洗钵入城市，破寺风泠泠。昏旦尘一聚，不见芙蓉青。闭户即丘壑，自性非殊形。许由未闻道，弃瓢徒内荧。耳非驻声器，无耳宁无听。晚树下落日，龛灯冷于萤。孤情出秀句，勿事重翻经。
看山楼雪月联句
作者：厉鹗
朝代：清
体裁：古风

雪初晴，月复清。气赑屃，光晶莹。登层楼，畅幽情。炙冰砚，温酒铛。澄万象，增双明。广寒府，白玉京。竹声泻，松影横。籁既寂，思已盈。剪残烛，恋深更。岁云晏，志合并。
眼儿媚
作者：厉鹗
朝代：清
体裁：词

一寸横波惹春留。何止最宜秋。妆残粉薄，矜严消尽，只有温柔。
当时底事匆匆去？悔不载扁舟。分明记得，吹花小径，听雨高楼。
眼儿媚
作者：厉鹗
朝代：清

一寸横波惹春留，何止最宜秋。妆残粉薄，矜严消尽，只有温柔。当时底事匆匆去，悔不载扁舟。分明记得，吹花小径，听雨高楼。
眼儿媚·一寸横波惹春留
作者：厉鹗
朝代：清

一寸横波惹春留，何止最宜秋。妆残粉薄，矜严消尽，只有温柔。当时底事匆匆去？悔不载扁舟。分明记得，吹花小径，听雨高楼。
督牛犁我田欧阳圭斋句也寿门为图因题其后
作者：厉鹗
朝代：清
体裁：五言律诗

高人思食力，所寄在扶犁。自足一生事，何知四体疲。乌犍行水浅，白鹭下田迟。缓缓逢邻叟，香粳问可宜。
石佛庵赠敏上人
作者：厉鹗
朝代：清
体裁：五言律诗

释子吾宗秀，新诗似白云。开门一花落，绕屋百泉分。定老烟萝色，悲同鱼鸟群。尘中漫回首，清话几时闻。
石八郎祠
作者：厉鹗
朝代：清
体裁：古风

薄暮投空山，春阴澹落日。蹢躅樵径旁，幽幽古祠出。画壁缘鼯鼪，虚廊荫杉漆。湍咽神弦停，岚蒸庙额失。相传石敢当，祈报据崷崒。但存天水志，名字惜遗佚。竹枝迎村巫，梅花作灵匹。勿事呼林央，山氓保终吉。
石塘洪阻浅
作者：厉鹗
朝代：清
体裁：古风

甘雨一匊悭，秋水落涯涘。舟喧积石横，月在行客起。褰裳涉微流，寒碧亦可喜。寄谢嵩高人，毋忧伤玉趾。
石笋峰
作者：厉鹗
朝代：清
体裁：古风

西山下夕阳，阴翳凄我神。拾级愈斗绝，苔滑除荒榛。涧泉幽脩语，回头又无人。樀樀叩竹户，童子知迎宾。僧房如旋螺，一上一境陈。登楼望东岭，彩翠相鲜新。林梢断崖口，杯水浮湖漘。请客参石笋，樵路随麚麇。十丈未拆㱿，包孕太古春。昔闻祖龙学，结庵此嶙峋。名僧贶幽趣，遗础今埋湮。太息后来者，何幸为州民。
石鼓亭
作者：厉鹗
朝代：清
体裁：古风

石鼓本无声，桐鱼击有异。名亭自何年，坠响閟山翠。拊床惜典午，鼓妖亦此类。茂先如可呼，博物有遗议。吴年出石玺，奇事与之二。维舟陟隤岸，将老才一至。
碧山草堂椽笔歌
作者：厉鹗
朝代：清
体裁：古风

古来何人能大书，官奴俊爽力有馀。淋漓只用埽泥帚，埽出不怕春沾淤。化城额传裴相休，以袖揾墨蛟龙遒。何如汪家碧山草堂里，酒酣脱帽看尖头。睡庵老人气倜傥，青管高提盈一丈。至今森然挂东壁，故物不与人俱往。藤韬漆护棕丝牢，中山徒秃千兔毫。想见盘旋跳荡发绝叫，惊电破砚翻云涛。长枪大剑莫相笑，毛锥如此亦足豪。君不见天竺红墙似霞起，发地扶椽看五字。犹存手泽供摩挲，后代良孙解驱使。后代良孙解驱使，翻身使臂不使指。何当直上天柱峰千尺，一波一磔当空掷，山魈木客皆辟易。
碧浪湖
作者：厉鹗
朝代：清
体裁：七言律诗

白塔红亭宿雾收，放船港口足销忧。芦分山色离披去，水接云容淡沲浮。风物三吴何处最，陂塘五月已如秋。樊川可是诗情减，不为探春也合游。
祓江在越州以竹火笼二枚见寄
作者：厉鹗
朝代：清
体裁：古风

织筠莹节光于玉，围就家江水盈幅。此君面目含清风，解与人閒作晹谷。中函红泥炉子小，如瓶可挈藤蹙束。乌篷一宿固陵关，伴书遣送长须仆。上言稽山大好雪，霤挂玉龙风折木。裁诗坐念穷东野，致此令成手翻覆。一笑感君故意长，如玉有双衣有复。杴火微温生袖底，澼絖知无功可录。姜芽不敛蹲鸱舒，恶札纵横颜有恧。奉之高堂遗细君，堪助中厨调茗粥。寒宵不怯金十奴，更为游子宜春服。
秋分日呈陈楞山兼寄亦谙上人
作者：厉鹗
朝代：清
体裁：七言律诗

拉瑟西风故故催，江鸿社燕共裴回。那知极浦水花老，又接绕篱岩桂开。隔岁相思同浊酒，几旬尘土挽纯灰。瘦权更在高寒顶，清露翻经坐石台。
秋半苦雨
作者：厉鹗
朝代：清
体裁：五言律诗

秋宇何时爽，江云不肯轻。蛤潮伤楚稻，鱼淰贱吴羹。客梦偏多绪，农愁非一声。曾无补天漏，满眼急流横。
秋园
作者：厉鹗
朝代：清
体裁：七言律诗

瓠架初除摇落时，人閒秋士漫生悲。墙东小隐宁非计，灶北清狂枉自奇。露白稻香闻吉语，天青蛬咽动幽思。朝来郭外山容爽，为报闲居取次知。
秋夕
作者：厉鹗
朝代：清
体裁：七言绝句

节近盂兰暑渐平，雨过篱角豆花明。络丝虫响无灯坐，劣有幽怀待月生。
秋夜不寐
作者：厉鹗
朝代：清
体裁：七言律诗

萧然攲枕有馀清，疑是千林诉不平。一室青灯和月暗，满空凉雨挟潮鸣。心依故处偏多感，秋入衰年最易惊。只恐明朝揽圆镜，白须新见两三茎。
秋夜听潮歌寄吴尺凫
作者：厉鹗
朝代：清
体裁：古风

城东夜月悬群木，汹汹涛声欲崩屋。披衣起坐心茫然，秋来此声年复年。壮心一和小海唱，二毛不觉盈吾颠。胸中云梦吞八九，要挽天河㪺北斗。倏忽晴空风雨来，杳冥水府神灵走。时哉会见沧𬈑立，自是乾坤有呼吸。轩辕张乐万耳聋，洞庭天远鱼龙泣。须臾声从静里消，一蛬独语星萧萧。天明作歌寄吴子，想子中宵亦听潮。
秋夜宿葛岭涵青精舍二首·其一
作者：厉鹗
朝代：清
体裁：七言绝句

笑看圆月上前峰，塔影微澜卧玉龙。林际窥人太无梦，好风吹送隔湖钟。
秋夜宿葛岭涵青精舍二首·其二
作者：厉鹗
朝代：清
体裁：七言绝句

书灯佛火影清凉，夜上层楼看海光。蕉飐暗廊虫吊月，无人知是半閒堂。
秋夜有怀葭白祓江秋玉佩兮
作者：厉鹗
朝代：清
体裁：五言律诗

淮南三载住，追忆忽今宵。旧句开还掩，秋灯短更挑。烟明念佛巷，叶下捣衣桥。多少闲踪迹，相思逐暗潮。
秋夜泊浒墅
作者：厉鹗
朝代：清
体裁：五言律诗

归心淹旅泊，何处近吴宫。夜色一村雨，秋声两岸虫。道存衣食内，人老别离中。坐待严关启，松陵藉顺风。
秋夜雨中集汪抱朴斋
作者：厉鹗
朝代：清
体裁：五言律诗

爱君池上好，不厌夜来频。微雨宜幽鸟，初凉健酒人。萧萧添白袷，点点到青蘋。共有悲秋意，商歌激四邻。
秋寒
作者：厉鹗
朝代：清
体裁：七言律诗

前日骄阳尚满林，天机陡转冷光侵。萧森巳识闲中味，凄紧初关别后心。四壁图书温破帽，千家帘幕促疏砧。多情那得如韩偓，洒背微霜拥鼻吟。
秋怀
作者：厉鹗
朝代：清
体裁：七言律诗

落魄江湖鬓有华，秋风又入小窗纱。无官张祜诗名贱，多病休文药力赊。慈母耄年忻善饭，阿宜弱冠解涂鸦。新来只有团圞想，犹及中秋可到家。
秋斋夜宿
作者：厉鹗
朝代：清
体裁：古风

新秋未徂暑，夜气先侵簟。空馆心悄然，求梦翻成魇。醒闻竹声喧，播荡仍掩敛。祇有故时帘，因风时一飐。
秋日同少穆竹田敦复过报国院
作者：厉鹗
朝代：清
体裁：五言律诗

释子禅栖处，城隅一径分。风池时动树，秋宇欲销云。施食游鱼出，吟诗野鸟闻。何年谈小品，结社共诸君。
秋日同王菊存汪青渠杨开绪渡湖至壑庵由幽居洞上看摩崖家人卦登慧日精舍访亦谙上人际晚下山寻明昌化伯墓不得汎舟而还得诗四首·其一
作者：厉鹗
朝代：清
体裁：古风

延缘𢧵镜面，一湖殊阴晴。西南三五峰，云气缕缕生。孤棹即前浦，翘鹭凉不惊。朱甍林表灿，绿树崇冈缨。遥闻微钟响，旁见孤塔明。南屏忽觌面，苍翠纷相迎。水天寂于夜，到岸菰蒲声。
秋日同王菊存汪青渠杨开绪渡湖至壑庵由幽居洞上看摩崖家人卦登慧日精舍访亦谙上人际晚下山寻明昌化伯墓不得汎舟而还得诗四首·其三
作者：厉鹗
朝代：清
体裁：古风

绝顶露扶阑，悬崖庋禅榻。为访赞公来，不惮芒履踏。入室憺忘言，风树自相答。四角铃铎鸣，众绿何猎飒。俯见北峰云，奄与南峰合。雨脚渡湖至，惊起两栖鸽。一气中迷濛，天镜互开阖。稍霁烟鬟靓，日射黄妃塔。了然清净界，幻象无不纳。同游五六人，看雪期深腊。
秋日同王菊存汪青渠杨开绪渡湖至壑庵由幽居洞上看摩崖家人卦登慧日精舍访亦谙上人际晚下山寻明昌化伯墓不得汎舟而还得诗四首·其二
作者：厉鹗
朝代：清
体裁：古风

注目望山坳，静侣若孤往。隐见草閒泉，时有脩蛇想。清风散木鱼，佛屋藏筱簜。度桥潭镜皎，入洞岩楹敞。䆗窱中复穿，微径折屡上。快观涑水碑，义取风火象。摩崖擅八分，遗迹成俯仰。秋气松际来，吹作居巢响。
秋日同王菊存汪青渠杨开绪渡湖至壑庵由幽居洞上看摩崖家人卦登慧日精舍访亦谙上人际晚下山寻明昌化伯墓不得汎舟而还得诗四首·其四
作者：厉鹗
朝代：清
体裁：古风

取径下仄磴，秋草自作花。山风袭人衣，叫噪白项鸦。饱闻外戚墓，厚葬崇骄奢。当时议礼者，恩先丁傅家。吁嗟百年后，变化如虫沙。大儒椎控颐，金枣出隧斜。欲往吊兴亡，觅路迷三叉。暝色起前林，唤渡艓子挐。晚湖波皴鳞，众岫兴阴霞。归时想清景，漏鼓忘频挝。
秋日同穆门江声蔎林竹田瓯亭汎舟至湖心寺
作者：厉鹗
朝代：清
体裁：七言律诗

小别湖光又共探，放船秋色遍西南。青山白鸟大圆镜，折苇枯荷古佛龛。人影静随云影倒，诗情淡与道情参。凉风最恋萧条趣，漫倚前汀漱晚酣。
秋日同高西唐游铁佛寺
作者：厉鹗
朝代：清
体裁：七言律诗

树压平冈碧殿孤，我来何处吊杨吴。佛从劫火销时见，秋到遥天尽际无。草乱难寻朱瑾墓，鸦归犹学黑云都。淮流不洗当年恨，谁与英雄酹一壶。
秋日嶰谷半槎饯予平山堂分韵
作者：厉鹗
朝代：清
体裁：五言律诗

何限凭阑意，披襟已飒然。天清隋苑树，秋荡海门烟。旅望无干里，留题有卅年。离心逐凉叶，并堕远峰前。
秋日怀旭瞻
作者：厉鹗
朝代：清
体裁：五言律诗

渐水指家林，秋风日夕深。无书非是忘，有梦即相寻。野艇看山约，僧寮问字心。寥寥弦外意，馀子漫知音。
秋日过吴西林郊居有作次韵二首·其一
作者：厉鹗
朝代：清
体裁：五言律诗

相对吴居士，清风自满襟。迢迢黄卷事，寂寂白云心。瑶瑟一以汎，素尘无复侵。谁传寡女怨，弥使古情深。
秋日过吴西林郊居有作次韵二首·其二
作者：厉鹗
朝代：清
体裁：五言律诗

幽意纷无数，起行平野閒。秋阴在深树，风气似空山。寺古寻僧去，村遥冒雨还。君家饶鸟雀，能赏此时闲。
秋晓入西山访沈丈樗崖于灵隐同游冷泉亭观水兼呈巨公
作者：厉鹗
朝代：清
体裁：古风

秋山雨后风凄凄，山云开合无端倪。横冲桥下乱泉发，笋舆径度寻幽蹊。宣城老人腰脚健，约我茶器相提携。此时岩树交冷碧，帝青宝网窥天低。一亭静观水石怒，声闻證果醒尘迷。倒流卷雪那可画，起诵三峡坡公题。山僧小疾示止观，棕鞋不下安禅栖。阴沈雨意又复作，欲别未别愁沾泥。安得仙人缩地术，移取潺湲置我西墙西。
秋晓同旭瞻涌金门外渡湖至金沙港
作者：厉鹗
朝代：清
体裁：古风

山游屡有期，人事每牵绁。昨因林僧约，蓐食兴始决。适兹积雨馀，天水共澄澈。宿云脱诸峰，秋镜眉影列。我舟𢧵其中，秀色饱揽撷。俯穷鱼乘空，乐意两无别。环洲渺荷芰，楼台互明灭。去去最宜人，凉蛬鸣不辍。
秋晓过敬身幽居
作者：厉鹗
朝代：清
体裁：五言律诗

萧晨出南郭，云气拂衣流。兰发空林雨，客来江馆秋。邻鸡明复晦，梁燕去仍留。好在青杨巷，题诗语最遒。
秋晚自皋亭至临平二首·其一
作者：厉鹗
朝代：清
体裁：五言律诗

不减看山兴，吾行及杪秋。斜阳半郭外，晴翠满船头。林晚开黄叶，波明见白鸥。前峰烟际寺，历历记曾游。
秋晚自皋亭至临平二首·其二
作者：厉鹗
朝代：清
体裁：五言律诗

将近临平道，临平暝色连。远风灯照牵，微月簖鸣船。山忆丘丹隐，泉题玉局仙。不知松子落，谁咏夜凉天。
秋暑同陆纡斋张龙威叶迎坡孙剡岙集让公南屏山房分韵
作者：厉鹗
朝代：清
体裁：七言律诗

八月生衣未放闲，城中无处散疏顽。同来此地真逃暑，自笑多时不入山。佛坐苔龛疑雨过，僧归竹户倩风关。扁舟载得凉多少，更与秋荷约往还。
秋江行
作者：厉鹗
朝代：清
体裁：古风

秋阴如墨渲尚轻，秋江如练熨始平，秋风遭之鳞甲生。隔水婉婉秋山横，秋蛾凝碧怨已盈。秋帆一片破空去，下有秋士与目成。日向天涯饱尘土，何如赏此峥泓萧瑟之秋情，君不见秋江行。
秋爽
作者：厉鹗
朝代：清
体裁：五言律诗

古堞连秋爽，迢迢入远空。年光伏枕后，人事杜门中。桂气熏残日，梧声坠晚风。同时荣落意，吾欲问天公。
秋玉游洞庭回以橘茶见饷
作者：厉鹗
朝代：清
体裁：古风

若士爱远游，逸翮不可攀。朝乘一掌风，夕至洞庭山。胸吞三万六千顷，大圆镜里八九罗烟鬟。奇文秘句满藤笈，山中清味携俱还。饷我洞庭橘，赤如莫釐峰头日。白傅拣贡馀，右军封题毕。剪从平蒂閒折技，逆鼻香霏甘齿溢。缄藏归待献老亲，不数湘湖杨梅顶山栗。饷我洞庭茶，鹰爪颗颗先春芽。虎丘近无种，剔目名可嘉。功能彻视比龙树，金鎞不怕轻翳遮。瀹以龚春壶子色最白，啜以吴十九盏浮云花。翩翩风腋乘兴到，左神幽墟列仙之所家。告诉我生困识字，素书探得何足誇。许我紫泉白芝鍊，毛骨大胜尘土蹩躠于天涯。
秋阴集汪抱朴城北水房分韵
作者：厉鹗
朝代：清
体裁：七言律诗

一片荒云乍有无，此閒亭馆压菰蒲。淡如人意不可画，凉到句边浑欲逋。老柳沿堤烟影重，残荷覆沼墨痕枯。为凭横玉吹教裂，明日西风渡镜湖。
秋雨杂述四首·其一
作者：厉鹗
朝代：清
体裁：古风

吴江澹秋水，云气垂太湖。我时趁风雨，身作归舟图。风横雨亦斜，帆攲不可扶。船舷帖波走，猎猎吹青芦。抚枕那得睡，快意翻惊呼。舟人小摇手，笑客一何愚。明朝中元近，武林酒堪沽。
秋雨杂述四首·其三
作者：厉鹗
朝代：清
体裁：古风

欺客雨洒灯，骄风马腾皂。长安望迢遥，蓨县苦流潦。同行功名人，甘寝固自好。而我悲秋徒，百念集如捣。候窗听鸡鸣，结束出门早。阴云暗车盖，深泥没车道。大野回清商，凄红染林枣。积水解照颜，一夜顿成老。
秋雨杂述四首·其二
作者：厉鹗
朝代：清
体裁：古风

忆昔游永康，乱山趋小邑。竹舆两日行，行行雨如织。千松万松中，声与飞泉集。纸伞但盖头，肩胛已尽湿。野庙聊暂休，青草无壁立。荒凉此何神，香火久不及。岂能司阴晴，土偶亦垂泣。秋气衣裳单，雨势暮尤急。宿处隔山腰，穿云更深入。
秋雨杂述四首·其四
作者：厉鹗
朝代：清
体裁：古风

农饥望时雨，雨足愿无违。士饥在远行，远行不救饥。今年淮南秋，有梦先书归。觉来听激霤，枕簟凉霏霏。旧事忽上心，充斥何由挥。挑灯歌此曲，愁绝听者稀。
秋雪庵
作者：厉鹗
朝代：清
体裁：古风

夙知秋雪佳，契阔三岁周。今来际春初，还有秋雪不。曲港迷进艇，花源信回流。稍深天影展，四顾云水幽。弱虇未拆土，髡柳空依洲。息心归净域，弹指开香楼。所得殊寂寂，无营谅悠悠。此日乐莫乐，观生侣轻鯈。
秋霁同蒋丈静山东皋散步
作者：厉鹗
朝代：清
体裁：七言律诗

雨收惏露水平池，疏豁何妨步屧迟。淡日青门菘叶圃，凉风白屋槿花篱。闲寻坏衲安禅处，记捕鸣蛬下学时。秋思蹉跎吾已惯，先生莫怪鬓边丝。
种芦次赵谷林韵
作者：厉鹗
朝代：清
体裁：七言律诗

诗人寄兴屋三间，移植芦根为破颜。底用评花十户赋，偶然弄水一冬闲。笋抽春味无过淡，叶战秋声只守孱。攲枕便成孤艇梦，梢梢瑟瑟暝忘还。
秦淮怀古四首·其一
作者：厉鹗
朝代：清
体裁：七言律诗

佳丽江山入暮秋，秦淮从古擅风流。残阳半隔乌衣巷，绿水斜通白鹭洲。事去兴平空拜爵，天亡归命不成侯。当年大有伤时语，一曲清歌在漏舟。
秦淮怀古四首·其三
作者：厉鹗
朝代：清
体裁：七言律诗

南都近事斗妍华，北里妆成胜若耶。妙妓新裙吟蛱蝶，君王特策问虾蟆。匆匆时节争钩党，草草兵戈散内家。赢得渡头残柳在，瘦腰无力倚风斜。
秦淮怀古四首·其二
作者：厉鹗
朝代：清
体裁：七言律诗

回首中原接战尘，但誇天堑渡无因。阿谁肯堕新亭泪，有客犹寻旧院春。会冠莲台王学士，名喧桃叶顾夫人。蛾眉前后皆奇绝，莫怪群公欠致身。
秦淮怀古四首·其四
作者：厉鹗
朝代：清
体裁：七言律诗

女墙东畔足流连，只少刘郎好句传。长板桥空馀旧月，回光寺古剩寒烟。荒畦尽种瓢儿菜，乐府新停燕子笺。闻道樵童闲换酒，井中淘得坠金钿。
移居
作者：厉鹗
朝代：清
体裁：五言律诗

生涯仍往日，俗累复今年。半宅从人典，全家冒雨迁。栽花无隙地，汲井有新泉。差喜东城近，萧疏野趣便。
移居四首·其一
作者：厉鹗
朝代：清
体裁：七言律诗

南湖结隐八年馀，又向东城赋卜居。颇爱平桥通小市，也多乔木映清渠。杜陵突兀见此屋，韩子辛勤始有庐。笑我天慵俱未遂，不妨随地狎耕渔。
移居四首·其三
作者：厉鹗
朝代：清
体裁：七言律诗

莎径梅坪密复斜，百弓堪作小园誇。绕墙细数迟生笋，缚架亲扶已卧花。丛杂琴樽临顿宅，清贫眷属伏川家。从人画出村夫子，旧事它时一笑哗。
移居四首·其二
作者：厉鹗
朝代：清
体裁：七言律诗

华发萧萧渐满颠，可无清境著闲仙。安排桑苧新茶阁，位置樵青赝钓船。细雨连畦容缓步，凉风动树足幽眠。麋公祠宇今相并，且逐邻翁掠社钱。
移居四首·其四
作者：厉鹗
朝代：清
体裁：七言律诗

封轺前日断知闻，月渚烟林合策勋。仰屋著书聊耳耳，闭门种菜漫云云。验时巢燕方新乳，迎客昏鸦欲作群。稍待芟除荒秽了，一轩风景任支分。
程洴江编修招集筱园水亭分韵
作者：厉鹗
朝代：清
体裁：五言律诗

虚亭俯烟渚，客到眼初明。沙柳侵天影，风蒲学水声。醉宜摇棹去，诗向倚阑成。地主饶幽兴，流连待月生。
穆门招同诸公汎舟甘村看花分韵二首·其一
作者：厉鹗
朝代：清
体裁：五言律诗

出郭烟光暖，携尊客意和。花深随水曲，舟缓得春多。红外山连屋，青边竹映坡。何须话前度，不厌屡经过。
穆门招同诸公汎舟甘村看花分韵二首·其二
作者：厉鹗
朝代：清
体裁：五言律诗

并岸寻村径，游从兴不孤。繁枝侧帽避，落片倩风扶。美景难为别，村农也自娱。主人称老健，倾倒玉双壶。
立冬日陆云轩招集南屏让公房看红叶分韵
作者：厉鹗
朝代：清
体裁：七言律诗

闲随渔艇泊烟汀，绛叶招人此再经。十日晴光连树醉，数峰寒影上楼青。雁来已是新霜后，僧定还同夜雨听。最好湖心放归棹，斜阳有意画南屏。
立夏后二日同敬身授衣过重阳庵薛尊师房
作者：厉鹗
朝代：清
体裁：五言律诗

有客佩含景，丹房迥在东。开窗俯尘世，坐树御天风。白羽花閒骥，青衣泉上童。日长能省事，吹笛此山中。
立春前一日作
作者：厉鹗
朝代：清
体裁：五言律诗

残年不出户，试起绕阶行。上番梅开色，斜阳雪滴声。春回偏耐冷，腊去有馀清。辛苦西川戍，兜零事远征。
立春后一日集吴敦复瓶花斋次竹田韵
作者：厉鹗
朝代：清
体裁：七言律诗

净几单床月上初，主人对客似僧庐。春来预作看花约，贫去宜求种树书。隔巷旧游成结托，十年豪气早销除。依然不坠风流处，五亩园开手剪蔬。
立春日雨中赵诚夫松江归过访
作者：厉鹗
朝代：清
体裁：七言律诗

市桥昨夜驻吟篷，春入幽人杖履中。白发增年非我独，闲园听雨喜君同。诗编歇浦经时客，灯忆沙河旧日风。剩有南华梅信近，借书贳酒镇过从。
立秋日作和陈授衣
作者：厉鹗
朝代：清
体裁：七言律诗

春残一舸到扬州，岁序无端已半周。安隐钵单僧过夏，萧条风雨客迎秋。病馀称药烦贤主，伏后尝瓜忆故丘。柳巷南头诗老在，全家住久尚乡愁。
立秋日同马丈碧沧汪青渠松泉上人游惠山舟中口占
作者：厉鹗
朝代：清
体裁：五言绝句

绿杨深似雨，港曲覆移舟。停扇听僧语，西神山正秋。
立秋日苦热
作者：厉鹗
朝代：清
体裁：七言律诗

闲居节序任推迁，无奈炎歊尚有权。鬓畔一年秋又到，望中六月雨空传。呼雩故事烦官长，病渴心情梦石泉。幸甚发狂非束带，桐阴赤脚故萧然。
答姚玉裁庚申秋日入黄鹤山见怀
作者：厉鹗
朝代：清
体裁：七言绝句

十里秋松泻暗泉，参差游事又三年。著书未遂名山志，才说幽栖一怅然。
答沈东甫病中见寄
作者：厉鹗
朝代：清
体裁：七言绝句

寒卧湖村听雁声，来诗力疾见君情。天公应是怜清瘦，饶吃年年一箸羹。
答沈申培见访之作
作者：厉鹗
朝代：清
体裁：七言律诗

雨入南湖动小波，造缁有客肯经过。阶荒只是蛙难禁，门静兼无雀可罗。沈约旧吟雌霓好，陈陶漫著癖书多。人閒回首皆尘土，始觉相期在礀阿。
答蒋丈静山蠡墅见寄
作者：厉鹗
朝代：清
体裁：七言律诗

相望经年阙报书，江关复此感离居。我贫为客交亲绝，君老辞家齿发疏。踪迹前身三事衲，英雄晚计百金鱼。萍流匏系俱难遣，浊酒何时过敝庐。
答西冈明府见怀
作者：厉鹗
朝代：清
体裁：五言律诗

罢举我偏懒，去官君亦贫。娱书亲静客，多病爱闲人。花落郊园晚，诗题京洛尘。相思劳远道，巳历几冬春。
筠谷见和移居诗有听雨并宜东郭住看云各就北窗眠之句筠谷新宅亦在东城再用前韵奉赠四首·其一
作者：厉鹗
朝代：清
体裁：七言律诗

燕鸿踪迹十霜馀，谁道今来慰索居。蒸术烟深虽隔巷，浇蔬水远亦同渠。嚣尘以外偏离市，廉让之间稳结庐。何事报章频往返，不过文史当佃渔。
筠谷见和移居诗有听雨并宜东郭住看云各就北窗眠之句筠谷新宅亦在东城再用前韵奉赠四首·其三
作者：厉鹗
朝代：清
体裁：七言律诗

萦纡古堞路横斜，邛竹轻扶健可誇。旧日掌痕惊梦草，老来脚疾爱寻花。食单不用门生议，步屧常过野老家。每坐草堂谈娓娓，隔篱人在寂无哗。
筠谷见和移居诗有听雨并宜东郭住看云各就北窗眠之句筠谷新宅亦在东城再用前韵奉赠四首·其二
作者：厉鹗
朝代：清
体裁：七言律诗

置身曾在阆风颠，得请人称是散仙。拓地醉乡新立户，掀天宦海早回船。忘机鸥似添佳侣，无事鸡难唤熟眠。闻道高楼收远翠，几曾轻费见山钱。
筠谷见和移居诗有听雨并宜东郭住看云各就北窗眠之句筠谷新宅亦在东城再用前韵奉赠四首·其四
作者：厉鹗
朝代：清
体裁：七言律诗

蛮触纷争百不闻，陶泓日日共馀勋。玉堂故事归田录，委巷丛谈灌圃云。慧业君参无上法，衰颜我避少年群。敢言二老成来往，听雨听风或可分。
繇金家堰入皋亭西麓至崇先寺寺为宋显仁韦太后功德院
作者：厉鹗
朝代：清
体裁：七言律诗

石路风轻逗嫩寒，繁花远近几千攒。花明正要微阴衬，路转多从隔竹看。春似合江堪载酒，朅来古寺记迎銮。谁知当日龙沙恨，不见吹香到地残。
红桥春游曲祝荔亭席上西唐授衣同作
作者：厉鹗
朝代：清
体裁：古风

客愁当春乱如丝，挂在红桥新柳枝。主人官小肯爱客，载酒唤船波拍拍。孟婆跋扈作馀寒，玉箫吹过曲阑干。东陵飞下三青鸟，女儿破颜钿窝小。繁华瞥眼徒纷纭，牛羊踏穿阿𡡉坟。隔江山映残梅晚，招之不来殊偃蹇。主人劝客为乐方，陈郎叩舷发老狂。高子哦诗妙五字，游鱼出听灯在水。风花上巳连清明，有约更赋丽人行。
红绣鞋二首 其一 正月十六日同江声可堂龙泓游吴山分得开字
作者：厉鹗
朝代：清
体裁：曲

三五夜，将钱更买。第一楼，有酒初开。士女烧香坠金钗。春潮和月上，暮霭送诗来，灯街人似海。
红绣鞋二首 其二 春晚
作者：厉鹗
朝代：清
体裁：曲

情黯黯，花前侧帽。路茫茫，月底吹箫。花月江南忆新妖。诗奁吟芍药，梦枕坠樱桃，人随春共老。
纶长敬身东扶次韵见和有招予卜居城南之意仍用前韵奉答
作者：厉鹗
朝代：清
体裁：古风

千万云买邻，附势别有见。缅彼南村人，素心皎秋练。吾乡古城南，取友洵多善。何论天尺五，不隔旬浃面。戴君罢微官，生事尚流转。长吟肆滂葩，令我欲焚砚。丁君老被褐，元圃怀玉片。文雅终见疵，扬意岂能荐。张君清粹姿，药树托深眷。妙语发哀弹，未数空梁燕。殷勤招隐篇，如以乘韦先。东野若移家，借车百事遣。同巷古所敦，谊更重游串。秋灯分读书，槭槭叶声晏。
绛都春·清明风雨
作者：厉鹗
朝代：清

乌衣过客。约孤注赛春，春还轻掷。润被换香，低几留灯愁通夕。馀寒犹是连寒食。强偷眄、清明天色。傍檐携手，茸茸柳眼，泪痕频滴。攲侧。前年旧旅，寄单枕闷把、卧枝花摘。水外澹红，帘底纤琼游踪隔。文园多病何人惜。有鬓影、参差知得。便教晴蝶敲风，岸阴翠织。
络纬
作者：厉鹗
朝代：清
体裁：五言律诗

络纬亦应候，身潜叶底攲。刁骚风激响，断续雨兼悲。破屋灯青色，柴门夜黑时。哀声感寒女，能得几絇丝。
绮罗香·壬寅春分约徐丈紫山同赋
作者：厉鹗
朝代：清

水榭收灯，虹梁待燕，判断韶华如许。九十芳辰，一半自今堪数。娇意绪、欲暖翻寒，懒心性、乍晴还雨。已飘残、梅雪鳞鳞，井桃花信未迟暮。箫楼应惜冶思，谁在生香径里，和莺低语。约略东风，好似破瓜眉妩。刚宿露、蝶梦才匀，更惹烟、柳丝偷取。怅年时，一掬春愁，试分知解否。
绮罗香·壬寅春分约徐丈紫山同赋
作者：厉鹗
朝代：清
体裁：词

水榭收灯，虹梁待燕，判断韶华如许。九十芳辰，一半自今堪数。娇意绪、欲暖翻寒，懒心性、乍晴还雨。已飘残、梅雪鳞鳞，井桃花信未迟暮。箫楼应惜冶思，谁在生香径里，和莺低语。约略东风，好似破瓜眉妩。刚宿露、蝶梦搀匀，更惹烟、柳丝偷取。怅年时，一掬春愁，试分知解否。
绿阴
作者：厉鹗
朝代：清
体裁：五言律诗

幽人与时鸟，共喜绿阴成。一径千林暗，斜阳片雨晴。临池想康乐，绕屋咏渊明。即此忘春去，悠然悟达生。
羊流店拜羊太傅祠
作者：厉鹗
朝代：清
体裁：七言律诗

茅屋疏林杂晚炊，羊公祠下独来迟。探环已失前生树，堕泪犹存故里碑。盛德在人如昨日，清淡误世讵同时。雍容裘带瞻遗像，深愧无才进些辞。
耕民斋中看梅
作者：厉鹗
朝代：清
体裁：五言律诗

几树疑在水，参差帘影空。苔皴微冒雪，花侧半吹风。闲思灯初落，春怀酒正中。妙香须管领，况复与君同。
腊日同周少穆汎湖
作者：厉鹗
朝代：清
体裁：七言律诗

残年风景得重经，更借湖波倒玉瓶。寺鼓渐催沙草动，船窗才放雪峰青。酒垆泉下无消息，旧曲尊前有典型。举似梅花知此意，冰凘苔涩上空亭。
腊月二十四日探梅孤山题壁
作者：厉鹗
朝代：清
体裁：七言绝句

屈曲红阑绕几巡，冷云先作一分春。梅花半树倒临水，便与逋仙写小身。
腊月二十四日风霰交作
作者：厉鹗
朝代：清
体裁：五言律诗

涂灶传兹日，东京俗尚存。祭犹名老妇，灵欲乞娇孙。微霰侵攲枕，凄风助闭门。久耽萧寂味，宁与子方论。
腊月十一日同人集堇浦桂堂为恒公四十寿
作者：厉鹗
朝代：清
体裁：七言律诗

西池雪后渐春融，香饭初炊祝远公。乳窦云堂新法席，竹针麻线旧家风。画分山色来湖上，杖带泉声入座中。知有大千归掌握，长年应与辨才同。
自乾元寺至金莲礀
作者：厉鹗
朝代：清
体裁：古风

苕亭望南山，窈窕穿翠麓。洗心有风潭，空影覆群木。年深寺亦残，飞鼠栖佛屋。谁弹幽礀泉，泠泠声满谷。
自木桥至宋辇道中作
作者：厉鹗
朝代：清
体裁：七言律诗

篮舆行穿曲复深，春云淡淡竹阴阴。平桥正对青山出，古道曾传翠辇临。烧笋他时成故事，探梅此日有同心。嗟予会逐风埃去，禅板诗瓢约重寻。
自栖霞至金陵道中有梁始兴王憺安成王秀吴平忠侯景墓石麒麟墓碑犹存蒋王庙在钟山之麓太平门外城下即后湖也得四绝句·其一
作者：厉鹗
朝代：清
体裁：七言绝句

巢乌送客又飞还，霜树参差古路閒。偷得定林诗里景，蹇驴满意看钟山。
自栖霞至金陵道中有梁始兴王憺安成王秀吴平忠侯景墓石麒麟墓碑犹存蒋王庙在钟山之麓太平门外城下即后湖也得四绝句·其三
作者：厉鹗
朝代：清
体裁：七言绝句

暂憩吟鞍拜蒋王，云旗髣髴护重冈。不教庙额仍称帝，岂为流闻望子香。
自栖霞至金陵道中有梁始兴王憺安成王秀吴平忠侯景墓石麒麟墓碑犹存蒋王庙在钟山之麓太平门外城下即后湖也得四绝句·其二
作者：厉鹗
朝代：清
体裁：七言绝句

梁朝遗迹未销磨，运去王侯可若何。突兀田閒牛砺角，阅人谁似石麟多。
自栖霞至金陵道中有梁始兴王憺安成王秀吴平忠侯景墓石麒麟墓碑犹存蒋王庙在钟山之麓太平门外城下即后湖也得四绝句·其四
作者：厉鹗
朝代：清
体裁：七言绝句

薄日残云黯欲晡，避人渔艇占枯蒲。城根断续明流水，不问心知是后湖。
自石湖至横塘二首·其一
作者：厉鹗
朝代：清
体裁：七言绝句

楞伽山顶湿云堆，噤㾕桃花出废台。万顷吴波摇积翠，春寒来似越兵来。
自石湖至横塘二首·其二
作者：厉鹗
朝代：清
体裁：七言绝句

青山断处水连村，踏草无人见履痕。为爱横堂名字好，梦肠他日绕吴门。
自金华至永康道中作
作者：厉鹗
朝代：清
体裁：七言律诗

笋舆悬度翠嶙峋，连日看山态转新。礀仄泉疑翻白鹭，雨深松欲化青人。秋衾梦落前龛磬，晚饭诗题破壁尘。不是平生多远意，寂寥无侣恐伤神。
至后暖雨复雪旬浃不止得诗三首·其一
作者：厉鹗
朝代：清
体裁：古风

水泉冬不枯，檐雨何浪浪。夜半䃸磹明，谁发天地房。化匠有回斡，风霰淩朝光。煦燠不可恃，君子履其常。
至后暖雨复雪旬浃不止得诗三首·其三
作者：厉鹗
朝代：清
体裁：古风

快雪如故人，岁寒辄复来。皎然照篱落，一白无嫌猜。朔吹为宿留，十日相裴回。眼中昨暮儿，扰扰真浮埃。
至后暖雨复雪旬浃不止得诗三首·其二
作者：厉鹗
朝代：清
体裁：古风

王毡既落毛，谢屐亦败齿。雪片剧银箭，急响扑窗纸。堆堆山字坐，寒烬挑未已。欲唤李书生，携卷向星子。
舟出偏门至禹陵遇雨
作者：厉鹗
朝代：清
体裁：五言律诗

出郭逢秋晦，菱丝棹几湾。幽云生窆石，灵雨下稽山。屐染重重翠，衣沾浅浅斑。藏书犹有穴，杳霭不容攀。
舟泊平望怀王载扬客都下
作者：厉鹗
朝代：清
体裁：七言律诗

平望亭前落照红，十年几度系孤篷。湖田芋熟连朝雨，水国鲈香大段风。泊宅荒村无钓叟，耕闲旧里有吟翁。六街尘土流连处，曾否吴歈入梦中。
舟泊毗陵同吴长公游青山庄四首·其一
作者：厉鹗
朝代：清
体裁：五言律诗

入门先见水，宛似在濠梁。林影横烟艇，流文照画廊。清华从此始，崩剥势难忘。客路偏佳境，尤宜胜侣将。
舟泊毗陵同吴长公游青山庄四首·其三
作者：厉鹗
朝代：清
体裁：五言律诗

升降疑无极，冈峦望更宽。颓阳一枝塔，飞翠几层阑。树杪吴天尽，窗中春事残。米囊花满眼，应是劝加餐。
舟泊毗陵同吴长公游青山庄四首·其二
作者：厉鹗
朝代：清
体裁：五言律诗

纵步平桥上，空凉得最多。俯窥开弱藻，交语出乔柯。尚记横塘梦，如闻子夜歌。何当逢急雨，来看飐新荷。
舟泊毗陵同吴长公游青山庄四首·其四
作者：厉鹗
朝代：清
体裁：五言律诗

前朝丘壑擅，人说两愚公。物力为山尽，经营易主同。客归书阁闭，鸟下石枰空。游兴兼离绪，分襟向晚风。
舟泊西林桥同吴尺凫作
作者：厉鹗
朝代：清
体裁：七言律诗

里湖凉思不胜飘，路转青林接野桥。游女能来秋照影，篙师解事小停桡。风过残苇疏还响，云衬晴峰淡欲消。却为流连忘日暮，醉中翻觉水天遥。
舟行馀杭道中入西溪同穆门鹿田江声蔎林龙泓柳渔竹田瓯亭作
作者：厉鹗
朝代：清
体裁：古风

昔游大涤山，苍苍在天际。扁舟似向之，转鼓溪口枻。春晴多断流，芳信恐成滞。寻真远未就，假道纡有计。隐见数峰尖，屈曲随岸势。居人尽田家，宿处问渔弟。日落村烟生，疏梅耿幽翳。今宵话灯下，身事同不系。
舟过横里怀平松雨先生故居
作者：厉鹗
朝代：清
体裁：古风

出门天宇晴，暖风吹我衣。片帆一何驶，沙燕相随飞。不断故乡山，新绿初生肥。谢村已回首，仲墅望依依。宽漾十二里，中有诗人扉。幽栖如此少，远戍竟尔违。桑阴看浴蚕，草舍闻呼豨。当从田父饮，莫叹季女饥。
舟过觉苑寺
作者：厉鹗
朝代：清
体裁：古风

越游无他营，合志事幽讨。初程历萧然，环堞碧秋草。江郎有故居，斜日市渠抱。维舟试来寻，鸦鹊闹浩浩。墙隅石幢一，相对杂佣媪。依稀辨垂拱，阿武时所造。入门两砖塔，经始已无考。犹资象教力，鬼手拄倾倒。睿达与温夫，署楄尚完好。扪壁读残碑，元明奚足道。独有梦笔桥，记者吴中老。似惧地主嘲，其文特摛藻。中述会昌年，花宫迹如扫。僧徒尽乌巾，雁齿废行潦。宣宗即牵复，未琢白石皓。茂宰曰李君，成梁十月早。我愧词囿荒，吉梦敢私祷。华发谢貂蝉，消摇破诸恼。几时买廛居，名蓝作邻保。
芜城小春
作者：厉鹗
朝代：清
体裁：七言律诗

十月江天未陨霜，阿师桥畔善和坊。早梅门巷如人白，残柳旗亭胜酒黄。公案此时参闭目，风光何地不回肠。莫言新雁无才思，小草伤春句一行。
芦庵赠克念上人
作者：厉鹗
朝代：清
体裁：古风

河渚富幽栖，回复何窈窕。渚中复有渚，春渌满四照。相期芦之漪，禅客对清峭。示我裓中诗，别拟昼公调。因知彼上人，灭景自年少。晏坐观物情，仁心悯渔钓。隔篱闻棹舟，带雨见荷蓧。我来问佛事，指点梅花笑。
花坞二首·其一
作者：厉鹗
朝代：清
体裁：七言绝句

法华山西山翠深，松篁蒙密自成阴。团瓢更在云深处，惟有樵风引磬音。
花坞二首·其二
作者：厉鹗
朝代：清
体裁：七言绝句

白练鸟从深竹飞，春泉净绿上人衣。分明孟尉投金濑，吟到日斜犹未归。
花朝河干草堂小集分韵
作者：厉鹗
朝代：清
体裁：七言律诗

中春花信冷难齐，吟客须教取次题。故国云山迟社燕，草堂风雨误朝鸡。河边吹水添杯满，楼上凭阑放艇低。头白周郎苦相忆，避人今夜宿湖西。
花朝雨中同人汎湖分韵
作者：厉鹗
朝代：清
体裁：七言律诗

六扇青篷载雨低，云行只在众峰西。飞来诗句浑如湿，催放花心半未齐。罚盏乍呼惊属玉，游骢不到惜鄣泥。画成水墨施家样，剩有袈裟许共携。
苏文忠公雪浪石盆铭拓本向见于马君嶰谷斋中曾和公雪浪石诗韵今年春曲阳孙明府以一通远寄复用前韵赋一篇
作者：厉鹗
朝代：清
体裁：古风

奇章聚石甲乙屯，嗜好未若荥阳尊。苏公岂与二子类，往往手剔苔花昏。定州雪浪亦何有，官斋岑寂如山村。黑质白脉献瑰状，彷佛国士登公门。天风吹公落南海，谁持此石为招魂。浮休居士继公后，力搜故物颓垣根。玉井芙蓉尽牵复，铭字争看屋漏痕。我居东南梦西北，喜得墨本堪重论。机泉飘洒今巳矣，想见白帝朝翻盆。故人惠我意不浅，一纸奚啻千金存。
苦水铺
作者：厉鹗
朝代：清
体裁：五言律诗

苦水名初识，何年续水经。高榆齐剥白，细草远连青。墙上驱鸡过，溪边饮马停。劳人歌一曲，憔悴有谁听。
苦热夜坐
作者：厉鹗
朝代：清
体裁：五言绝句

晴电忽穿树，好风微动萍。移床池上坐，相识有流萤。
茅司徒庙迎送神辞·其一
作者：厉鹗
朝代：清
体裁：古风

縆弦兮鼓笼铜，飞雨兮江岫东。戈彗野兮旗燄空，神之从兮建宁公。青林兮望篝火，于菟兮弭道左。八公山侧兮三台下，云车未来兮我心苦。
茅司徒庙迎送神辞·其二
作者：厉鹗
朝代：清
体裁：古风

斗野平兮烟羃羃，伫连蜷兮夜吹笛。殪新塘兮锐头儿，回风飒兮降毅姿。福我氓兮大有，曷报之兮昔酒。神醉止兮归无方，淮月升兮明古柳。
荆溪道中
作者：厉鹗
朝代：清
体裁：七言绝句

如画云岚西复西，梁溪几折入荆溪。舟师失道隔烟问，山鸟畏人穿竹啼。
荆溪道中
作者：厉鹗
朝代：清

如画云岚西复西，梁溪几折入荆溪？舟师失道隔烟问，山鸟畏人穿竹啼。
莲坡以佛手柑见饷赋谢
作者：厉鹗
朝代：清
体裁：七言律诗

秋香新载海门船，分得兜罗别样绵。恰称客窗清梦后，偏宜书幌晚风前。悠扬突过千花气，受用惟凭一指禅。我正迷方烦导示，须曼应有旧因缘。
莲坡饯予竹閒楼张灯看月得三绝句·其一
作者：厉鹗
朝代：清
体裁：七言绝句

灯映回廊月上楼，交光特为故人留。空庭荇藻浮沈影，衬出红莲竹外秋。
莲坡饯予竹閒楼张灯看月得三绝句·其三
作者：厉鹗
朝代：清
体裁：七言绝句

今夜灯筵昨夜歌，欢悰无奈别愁何。明朝回首西津路，明月盈盈秋水多。
莲坡饯予竹閒楼张灯看月得三绝句·其二
作者：厉鹗
朝代：清
体裁：七言绝句

从来秋月最凄清，添得春灯艳更明。不是露虫喧酒半，浑忘身在海津城。
莲居
作者：厉鹗
朝代：清
体裁：五言律诗

宛似游墟落，疏篱曲绕门。僧房倚树腹，梵板响城根。犬吠惊风叶，鸦归识水村。流传李先辈，瘦硬小碑存。
莺脰湖
作者：厉鹗
朝代：清
体裁：古风

帆影挽不留，依依掠沙渚。豁然晚湖开，平远迷处所。病柳隐渔屋，孤烟识炊黍。单舸若汎凫，得鱼网自举。嗟予纷尘营，冲寒久延伫。同在一水閒，寸心肯相许。西风不见待，吹断芦中语。
菩萨蛮·题呵手梅妆图
作者：厉鹗
朝代：清

斜红不暖凝酥面，春来未许春莺见。小凭侍儿肩，花寒人可怜。无言空拥袖，兰气熏花透。髻压一枝斜，前身萼绿华。
菩萨蛮·马佩兮梅花卷子寓骑省之戚徵予赋此
作者：厉鹗
朝代：清

微波冷托湘筠色，高枝早信寻难得。玉骨不为泥，轻于云一丝。镜花留半影，最薄东风命。楚角莫飞声，人间无此情。
菱湖
作者：厉鹗
朝代：清
体裁：五言律诗

到眼忽成市，千家奁鉴开。鱼多论斗卖，菱好及时栽。历历帆斜过，沄沄水倒回。有人葭菼外，铜笛或吹来。
菽乳和许初观
作者：厉鹗
朝代：清
体裁：古风

巷南有髯许，高情薄侯鲭。袖出菽乳篇，不异月旦评。覼缕众馔法，语妙朱丝铿。吾闻古纬书，豆为灵殖精。溲之尘垢净，䃺之风雨并。囊压粗滓去，勺搅流膏澄。炊若马酒熟，凝以卤汁赪。馀泔满匽弃，素质盈箱盛。日中咄嗟办，用佐蔬笋烹。淮南好道术，方士趋虚名。黄金不可铸，遗误刘更生。但传服玉方，千载犹施行。瞿昙全其慈，莱芜益其清。惜哉柱下相，齿落无坚城。当时未啖此，致烦诸嫈嫇。我老滋味薄，杯案焉取赢。才愧东家子，无能发芳声。泚笔聊继咏，口福徒营营。
萧山
作者：厉鹗
朝代：清
体裁：五言律诗

唤艇晚来急，天阴云欲凝。树红迎北干，江白隔西兴。卖橘山家贱，歌菱越女能。东游兴不浅，篷雨响疏灯。
萧照中兴瑞应图
作者：厉鹗
朝代：清
体裁：古风

赵家九叶承平业，乾坤初换红羊劫。銮舆哀痛尘再蒙，自此中原满兵甲。肃王已去康王留，神人助顺先磁州。即真当念衣中诏，避敌翻为海上游。艰难百战英雄死，小朝廷在临安矣。迎得慈宁阿母归，不负黄罗卜棋子。太平功就称翁翁，西湖歌舞骄春风。倦勤竟受天下养，瑞应图呈德寿宫。萧郎曾画延祥壁，六百年来抚真迹。中閒李固渡头冰，彷佛扶持光武厄。臣勋书赞官职俱，北狩见闻非贡䛕。何如元叟浯溪颂，漫比简子常山符。
落梅二首用二宋落花韵·其一
作者：厉鹗
朝代：清
体裁：七言律诗

曲折疏篱亚字墙，春风颠倒月荒凉。吹来笛里无穷恨，飞坠楼头第一香。漠漠烟中疑玉面，鳞鳞苔畔即黄肠。绿阴青子差堪念，不道空枝更可伤。
落梅二首用二宋落花韵·其二
作者：厉鹗
朝代：清
体裁：七言律诗

老眼逢春益自伤，花光写貌最难忘。随风罢索巡檐笑，著地回思照水妆。几点鹿胎馀旧迹，一痕獭髓浣残香。参横为乞相思梦，云影依稀护石房。
落梅风五首 其一 华秋岳为予写西溪卜居图因题其上
作者：厉鹗
朝代：清
体裁：曲

横斜影，清浅溪。翠濛濛，嫩寒山气。梅花见招深处栖。草堂资故人谁寄。
落梅风五首 其三 岁除得沈椒园山东书
作者：厉鹗
朝代：清
体裁：曲

琴工欠，药券迟。逼残年，有台难避。门前雁行谁解围。沈三兄、俸钱遥寄张说谓沈佺期曰沈三兄诗须还他第一椒园行三故云。
落梅风五首 其二 孤山访梅
作者：厉鹗
朝代：清
体裁：曲

蜂须朵，鹤膝枝。背湖阴，杳无人至。逋仙墓前春若此。瘦吟肩耸成山字。
落梅风五首 其五 嶰谷送漳兰
作者：厉鹗
朝代：清
体裁：曲

心占易，佩拟骚。两三茎，送秋先到。吐幽香，暗将炎昼消。雪窗僧、写来难肖。
落梅风五首 其四 邻墙杏花
作者：厉鹗
朝代：清
体裁：曲

高楼雨，深巷风。惜花人，作诗无用。红香笑窥墙角东。笑先生、白头非宋。
葭白病疟初起招饮月下作
作者：厉鹗
朝代：清
体裁：古风

金柔火老争混茫，中人腠理搜膏肪。水帝之子何披猖，芙蓉旂弄明月光。乘时复出烦厌禳，窃据四体为强梁。将军亦病颤帝旁，呼桓石虔勇可当。横楣齧缺悬蟹匡，阁下力士逃且僵。隔日杜陵腼鲜妆，曷不拾句诵子璋。乖厓夜谈撼邻墙，潞公花押笔势刚。梦回便娟授蔗浆，博士冢土低枕囊。子有道气通中黄，小苦不肯偃在床。室无倾视骨节强，血味久绝藿食常。如蚁决孔坚堤防，辟邪亦有魏迄唐。汝不去者后为粮，纤云四卷月照廊。酒气拂拂十指香，我饮不尽醒而狂。仰吸沆瀣斗低昂，为子七发歌此章，矫如鹭涛翩下翔。
葭白饷琴鱼
作者：厉鹗
朝代：清
体裁：五言律诗

闻道琴溪上，春风出小鳞。如何附仙籍，翻使困渔人。味淡供清茗，形枯借绿蘋。因君搜水物，欲谒敬亭神。
葺屋
作者：厉鹗
朝代：清
体裁：七言律诗

倦游今亦厌飞扬，始葺城隅破草堂。检校豳诗小经济，蹉跎寒事旧林塘。晴天免缩参军首，雨夜休移杜老床。更乞山僧安隐法，净名图畔自烧香。
蒙阴
作者：厉鹗
朝代：清
体裁：七言绝句

冲风苦爱帽檐斜，历尾无多感岁华。却向东蒙看霁雪，青天乱插玉莲花。
蕙兰芳引
作者：厉鹗
朝代：清
体裁：词

尘沁短衣，话前事、倦途亭午。向畏景新秋，官柳自垂万缕。系人旧感，问翠黛、那时何处。等再来瞥见，付与骡纲铃语。粉絮吹帘，柔枝萦扇，拥髻曾诉。念好个江南，争似路旁低舞。少年容易，鬓霜早聚。憔悴多、长梦画桥烟浦。
蕙兰芳引
作者：厉鹗
朝代：清

尘沁短衣，话前事、倦途亭午。向畏景新秋，官柳自垂万缕。繫人旧感，问翠黛、那时何处。等再来瞥见，付与骡纲铃语。粉絮吹帘，柔枝萦扇，拥髻曾诉。念好个江南，争似路旁低舞。少年容易，鬓霜早聚。憔悴多、长梦画桥烟浦。
薄暮出湖上至恒公方丈同人分韵
作者：厉鹗
朝代：清
体裁：七言律诗

好遨今尚有遗风，春月招寻得数公。掠段家桥昏绿外，到孤山寺水烟中。灵云旧话桃花在，慧远心期莲漏同。此夕清欢应不寐，将船留系曲廊东。
蘋洲曲十首和鲍明府·其一
作者：厉鹗
朝代：清
体裁：五言绝句

日落采蘋去，江南春色明。不因洞庭客，那识是闺情。
蘋洲曲十首和鲍明府·其七
作者：厉鹗
朝代：清
体裁：五言绝句

朝乘采菱艇，荡漾出湖趺。罗裙十二摺，摺摺似青蒲。
蘋洲曲十首和鲍明府·其三
作者：厉鹗
朝代：清
体裁：五言绝句

郎羡合罗丝，水湅色更鲜。侬羡同功茧，一生作缠绵。
蘋洲曲十首和鲍明府·其九
作者：厉鹗
朝代：清
体裁：五言绝句

梅子雨初过，侬家水浸扉。淋灰应有禁，不出浣春衣。
蘋洲曲十首和鲍明府·其二
作者：厉鹗
朝代：清
体裁：五言绝句

晓过婴兰堂，逢见婴兰妇。为采黄藤桑，方出掺素手。
蘋洲曲十首和鲍明府·其五
作者：厉鹗
朝代：清
体裁：五言绝句

网得车溪鱼，归来摇短楫。为郎持作鲙，最爱对翻蝶。
蘋洲曲十首和鲍明府·其八
作者：厉鹗
朝代：清
体裁：五言绝句

豹脚猛于鹰，轻绡围夜玉。安得邀欢来，江子汇边宿。
蘋洲曲十首和鲍明府·其六
作者：厉鹗
朝代：清
体裁：五言绝句

行经蒲帆塘，塘水碧洄洄。想当初开日，的是见欢来。
蘋洲曲十首和鲍明府·其十
作者：厉鹗
朝代：清
体裁：五言绝句

霅溪水四合，飞英塔两重。住近坠钗桥，早晚郎相逢。
蘋洲曲十首和鲍明府·其四
作者：厉鹗
朝代：清
体裁：五言绝句

新梳茴香髻，试约春游伴。莫上栖贤山，怕人呼作管。
虎丘清明同意林诚夫江皋作五首·其一
作者：厉鹗
朝代：清
体裁：七言绝句

年年水上送离鸿，每到清明忆梦中。何处天涯无草色，新烟偏绕旧吴宫。
虎丘清明同意林诚夫江皋作五首·其三
作者：厉鹗
朝代：清
体裁：七言绝句

踏青罗袜逐时新，节物何关百感身。小住客程刚半日，虎丘山下看迎神。
虎丘清明同意林诚夫江皋作五首·其二
作者：厉鹗
朝代：清
体裁：七言绝句

春向通波尽可怜，卖花篱外斗茶天。白堤无赖新杨柳，分上吴娘六柱船。
虎丘清明同意林诚夫江皋作五首·其五
作者：厉鹗
朝代：清
体裁：七言绝句

柳傍苏台舞不休，山青无际水空流。歌船载取轻阴去，便有潇潇暮雨愁。
虎丘清明同意林诚夫江皋作五首·其四
作者：厉鹗
朝代：清
体裁：七言绝句

千枝秾艳万枝斜，破楚门西倚暮霞。不是逢春被花恼，却因老大惜飞花。
虎阜即事
作者：厉鹗
朝代：清
体裁：七言绝句

塔迥廊回燕燕飞，送春人去恋斜晖。似嫌荦确侵罗袜，却要残红作地衣。
虎阜即事
作者：厉鹗
朝代：清

塔迥廊迥燕燕飞，送春人去恋斜晖。似嫌荦确侵罗袜，却要残红作地衣。
虞美人
作者：厉鹗
朝代：清

游丝不惹东风住，和闷閒吹絮。嫩寒犹护小窗纱，试比去年今日、瘦些些。飞红只在回塘里，塘下差差水。水边杜宇尽情啼，唤得春归、何似唤郎归。
蚕豆和朱稼翁
作者：厉鹗
朝代：清
体裁：七言律诗

豆子酥含绿玉凝，江乡风物最先称。缫丝花外䕸初重，戴胜声中荚已登。竹䲧流连烧笋客，石泉珍重试茶僧。清甘并欲题三绝，轑釜朝来思不胜。
蜡梅
作者：厉鹗
朝代：清
体裁：七言绝句

匀掠宫黄鬓朵鲜，斜门疏竹映便娟。年年分饷铜街处，正是城南小雪天。
蝶恋花
作者：厉鹗
朝代：清

一片东风吹艳雪。锦瑟如人，忍使华年歇。梦去青溪溪畔月，洛神休写王家帖。非雾非花疑刬袜。楚客多愁，凤纸新来绝。落叶依枝飞又怯，秋奁空羡泥金蝶。
蝶恋花·戊申春暮城东周氏小园池上作
作者：厉鹗
朝代：清

三月风颠吹断柳。何况蔷薇，落处依苔厚。折得一枝花在手，戴花人尚平安否。行遍回塘销永昼。水影蘋香，只是侵襟袖。杜宇数声春欲瘦，斜阳艳艳醺如酒。
蝶恋花·长安秋雨夜赋
作者：厉鹗
朝代：清

曲巷低窗云色暮。节近黄花，又下凄凉雨。长记江南杨柳渡，孤篷剪烛曾听处。悔别翻将书信误。雁落吴天，已是愁难诉。今夜长安千万户，相思不为砧声苦。
行庵雅集分咏寒事得宋子京修唐书
作者：厉鹗
朝代：清
体裁：古风

昔贤擅文章，颇亦事豪纵。太守书局随，风流只小宋。雪深椽烛烧，起草蛾眉从。主人如此稀，不作舞腰供。液金黛墨语，奇丽有时用。区区王滹南，轻议若聚讼。
行春桥道中
作者：厉鹗
朝代：清
体裁：七言绝句

石桥横涧晓登登，临水时逢洗钵僧。踏破秋光入松影，不辞路滑访南能。
行田至荆山岭下作
作者：厉鹗
朝代：清

大山何连延，细岑若回顾。中有微径通，两村隔松雾。平畴开朝日，宿麦半凝冱。云根脉未泄，涓流但微注。野人篱落小，鸣鸡隐杂树。虽无泛胜书，农话眷幽素。稍营下噀业，更羡上洄住。竹桥滑春霜，往来定非误。
行香子·忆焦山旧游
作者：厉鹗
朝代：清

落托华颠，栖泊频年。展心胸、都付山川。名区壮观，胜友奇缘。约吊坡公，访纶老，谒焦仙。鼍吼更传，龙抱寒眠。记霜崖、佛阁灯悬。诗囊点检，莫怪萧然。但贮江风，贮江月，贮江烟。
西林招看菊小饮分得开字
作者：厉鹗
朝代：清
体裁：五言律诗

子有东田屋，西风几度来。看云穿径远，缘水到城回。紫蟹依方钓，黄花为客开。醉醒无不可，肯学俗喧𧱉。
西林过满月精舍
作者：厉鹗
朝代：清
体裁：五言律诗

不见幽人久，香林兴独乘。学多先识字，年长欲依僧。竹影埽空壁，虫声栖坏塍。秋蟾圆几夕，灵鹫约同登。
西江月
作者：厉鹗
朝代：清

春浅初匀细黛，寒轻不上仙肌。玉梅花下见来迟，夜月深屏无睡。心倚红笺能说，情除青镜难知。试香天气惜香时，人静街痕如水。
西江月
作者：厉鹗
朝代：清

静极翻如有待，眠多未是无憀。柳花毬转碧窗绡，不信东风才到。闭月三三小径，藏莺六六弯桥。香囊蝉锦懒重挑，乞取春愁閒了。
西江月·秋晚同嶰谷登烟雨楼
作者：厉鹗
朝代：清

净玉塔前风色，销金锅畔晴澜。都来收拾一楼閒，只少青山数点。望眼苍黄越树，醉魂清冷吴天。柳边犹繫五湖船，西子烟中去远。
西江月·秋晚同嶰谷登烟雨楼
作者：厉鹗
朝代：清
体裁：词

浮玉塔前风色，销金锅畔晴澜。都来收拾一楼閒，只少青山数点。望眼苍黄越树，醉魂清冷吴天。柳边犹系五湖船，西子烟中去远。
西湖感旧和贞石
作者：厉鹗
朝代：清
体裁：七言绝句

少年落魄惜春寒，花外层楼烛影残。一片湖光浑似旧，雨声不到曲阑干。
西湖春雨
作者：厉鹗
朝代：清

遥峰隐见黛眉攒，怪底春来无此寒。朋比熏炉风味浅，有人楼上倚阑干。
西湖春雨四首·其一
作者：厉鹗
朝代：清
体裁：七言绝句

冥冥苦雾湿堤沙，店舍无人酒帜斜。已是祠山生日过，小梅犹滞雨中花。
西湖春雨四首·其三
作者：厉鹗
朝代：清
体裁：七言绝句

无赖东风转柳条，雨从月额到花朝。少年记得嬉春事，斜日衣香第四桥。
西湖春雨四首·其二
作者：厉鹗
朝代：清
体裁：七言绝句

价低易上郭门船，冲破西林一抺烟。游屐不来三竺寺，乞晴劳动白衣仙。
西湖春雨四首·其四
作者：厉鹗
朝代：清
体裁：七言绝句

遥峰隐见黛眉攒，怪㡳春来无此寒。朋比熏炉风味浅，有人楼上泥阑干。
西湖月·明慈圣李太后赐画九莲观音像在灵隐寺借秋阁
作者：厉鹗
朝代：清

悤恖梦了华胥，早鹫岭窗前，贮将图画。翠璎长带，铢衣细叠，冷绡光砑。岩居瞻瑞相，展一帧、松风尘外挂。任水际、苦入秋心，依旧九莲开也。署年髣髴神宗，说侍养深宫，白头閒话。月轮圆里，山河小影，似惊飘瓦。兴亡多少事，便指与、枯禅应泪洒。已零落，阿监当时，奉香黄帕。